Amaran ribut petir hampir di seluruh negara petang ini
Oleh NURUL IZZATI ZAINI

6 November 2022, 3:09 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di 11 negeri sehingga pukul 5 petang ini.
MetMalaysia berkata, negeri-negeri tersebut adalah Kedah, Perak, Kelantan, Terengganu, Pahang, Selangor, Wilayah Persekutuan Kuala Lumpur, Negeri Sembilan, Johor, Sarawak dan Sabah.
“Cuaca buruk di Kedah, dijangka melibatkan kawasan Kuala Muda, Baling dan Kulim manakala di Perak (Larut, Matang Dan Selama, Kuala Kangsar, Kinta, Perak Tengah, Kampar, Bagan Datuk dan Hilir Perak).
“Di kawasan pantai timur, ribut petir diramalkan di Kelantan (Jeli, Machang, Pasir Puteh dan Kuala Krai), di Terengganu hanya di Besut sahaja manakala di Pahang (Tanah Tinggi Cameron, Bentong, Temerloh, Kuantan, Bera, Pekan dan Rompin),” katanya.
Tambah MetMalaysia lagi menerusi kenyataan di laman sesawangnya, antara kawasan di Lembah Klang dijangka terkesan dengan cuaca buruk ini adalah Selangor (Sabak Bernam, Kuala Selangor, Hulu Selangor, Klang, Gombak, Petaling dan Hulu Langat) dan seluruh Wilayah Persekutuan Kuala Lumpur.
Amaran ribut petir dan angin kencang turut dikeluarkan di Negeri Sembilan (Jelebu, Seremban, Kuala Pilah, Rembau, Jempol dan Tampin) dan seluruh Johor.

“Hujan lebat dijangka juga melibatkan Sarawak di kawasan; Sibu (Selangau), Mukah (Matu, Dalat dan Mukah), Bintulu (Tatau) dan Limbang manakala kawasan di Sabah adalah Sandakan (Beluran) dan Kudat (Kota Marudu),” ujarnya.  – KOSMO! ONLINE


Masih dihargai, Hujan ‘rasuk’ lebih 5,000 Raingers
Oleh NUR EMIRA SAIZALI

6 November 2022, 3:15 pm
SHAH ALAM – Seperti mimpi jadi kenyataan, kumpulan Hujan tidak menyangka mampu mengadakan persembahan berskala besar, Konsert Hujan Rumah Kita yang berlangsung di Stadium Malawati di sini semalam.
Menurut vokalisnya, Noh Salleh, 37, kehadiran lebih 5,000 penonton pada konsert malam tadi sememangnya satu perkara yang tidak terjangka.
“Kali terakhir saya ingat konsert Anuar Zain pada tahun 2013 pernah menerima jumlah crowd (penonton) sebegini di sini.
“Terima kasih atas sokongan Raingers! Konsert ini bukan tentang kami tetapi untuk anda semua!” katanya.
Tambah Noh, kehadiran ribuan peminat malam tadi juga mencetuskan rasa bahawa karya-karya Hujan masih dirai dan dihargai meskipun sudah 17 tahun bertapak dalam industri seni.
“Sambutan anda berikan ini luar biasa walaupun usia kami sudah mencecah 17 tahun.

“Penganjuran konsert ini pun kerja ‘gila’, terima kasih juga kepada penganjur dan anda semua yang telah membeli tiket. Anda semua memang ‘gila’,” ujarnya.
Pada konsert tersebut, Hujan menyampaikan sebanyak 30 buah lagu termasuk Aku Skandal, Pagi Yang Gelap, Lonely Soldier Boy, Kotak Hati dan Ludah Amerika.
Membawa kejutan kepada penonton yang hadir, Hujan turut menjemput penyanyi senior Aris Ariwatan yang menyampaikan lagu Lamunan Terhenti yang diberi nafas baharu.
Bukan itu sahaja, kemunculan Naim Daniel dengan nyanyian bertenaga menerusi lagu Pelangi Dan Kau turut menggamatkan pentas pada acara tersebut.
Pada acara sama, salah seorang ahli kumpulan Hujan yang berasal dari Indonesia, Hang Dimas Santoso turut ‘turun’ melengkapkan band tersebut bersama Noh, Ag Coco, Azham dan Izzat Uzaini.
Tahun lalu, Hujan pernah muncul dengan konsert Hujan 16 Tahun di PJPAC yang merupakan acara besar mereka selepas pandemik Covid-19. – KOSMO! ONLINE


PRU15: Saya minta maaf – Ustaz Kazim
Oleh ASLIZA MUSA

6 November 2022, 2:33 pm
IPOH – Pendakwah bebas, Datuk Mohd. Kazim Elias menzahirkan permohonan maaf kepada pengundi di Parlimen Larut kerana membatalkan hasrat bertanding di kerusi berkenaan pada Pilihan Raya Umum Ke-15 (PRU15).
Menurut beliau, penarikan dirinya dibuat atas dasar prinsip tidak mahu bertanding di kerusi Parlimen mahupun Dewan Undangan Negeri (DUN) yang turut meletakkan adik-beradiknya sebagai calon.
“Pengundi-pengundi di Larut, saya minta maaf. Walaupun (bukan sebagai calon), saya berjanji akan turun ke Larut sebagai pendakwah.
“Saya akan bantu apa yang boleh untuk sahabat dan saudara-mara saya di Larut, Kubu Gajah, Selama dan Batu Kurau. Insya-Allah, Larut dan seluruh kawasannya tetap di hati saya,” katanya pada sidang akhbar di Kompleks Darul Barakah di sini hari ini.
Mohd. Kazim atau lebih dikenali Ustaz Kazim sebelum ini dinamakan Barisan Nasional (BN) untuk mewakili parti itu di Parlimen Larut pada PRU15 menentang calon Perikatan Nasional (PN) yang juga penyandang kerusi, Datuk Seri Hamzah Zainudin.
Bagaimanapun, tidak sampai 24 jam selepas pengumuman dibuat Pengerusi BN, Datuk Seri Dr. Ahmad Zahid Hamidi pada satu majlis di Kuala Lumpur, Mohd. Kazim menarik diri dan diganti Ketua Penerangan Pemuda UMNO Bahagian Larut, Mohd. Shafiq Fhadly Mahmud.

Mengulas lanjut beliau memberitahu, ketika menandatangani watikah dan akujanji sebagai calon bagi BN, dia sama sekali tidak mengetahui abangnya turut menandatangani watikah dan akujanji dengan parti lain.
Katanya, selepas perbincangan diadakan, dia akhirnya membuat keputusan menarik diri sekali gus memberi laluan kepada abangnya, Datuk Mohd. Najmuddin Elias untuk bertanding di DUN Batu Kurau yang berada di bawah Parlimen Larut.
“Sebelum saya menerima tawaran dan pelawaan daripada kepimpinan UMNO negeri, saya menyatakan prinsip bahawa saya tidak mahu bertanding melibatkan ahli keluarga dalam satu Parlimen atau DUN. Itu apa yang diamanahkan arwah ibu kepada kami khususnya saya.
“Saya tidak akan bertanding sesama keluarga kerana akan menimbulkan persepsi tidak berapa cantik di kalangan masyarakat khususnya di Parlimen Larut yang kebanyakannya adalah keluarga, saudara-mara dan anak-anak murid kami,” katanya. – KOSMO! ONLINE


Nafas pendek, kualiti nyanyian Siti Nurhaliza terjejas
Oleh MOHAMMAD SHAHEMY AZMI

6 November 2022, 2:45 pm
KUALA LUMPUR – Penyanyi tersohor negara, Datuk Seri Siti Nurhaliza mengakui mengalami masalah nafas pendek ketika menyanyi selepas sembuh jangkitan Covid-19 tiga bulan lalu.
Menurut Siti, 43, kualiti nyanyiannya sekarang terganggu akibat masalah tersebut sekali gus memberi sedikit kesan sewaktu menjayakan konsert Music of The Soul: An Evening with Datuk Seri Siti Nurhaliza malam tadi.
“Selepas sembuh Covid-19, kesannya masih ada, nafas jadi pendek. Sebagai penyanyi, sudah tentu suara adalah aset penting sehingga menyukarkan saya mencapai nada tinggi bagi sesebuah lagu,” jelasnya kepada Kosmo! Online.
Bagaimanapun, Siti enggan menjadikan masalah tersebut sebagai halangan untuk memberikan persembahan terbaik kepada penonton.
Justeru, ibu kepada dua cahaya itu berusaha keras mengekalkan stamina dengan melakukan sukan Muay Thai.
“Sekarang ini, saya banyak aktif dengan sukan Muay Thai sebab nak kembalikan stamina dan banyak rasakan perubahan selepas mengikuti kelas tersebut.

“Saya berusaha nak dapatkan semula kualiti suara terutamanya melibatkan nada-nada tinggi.
“Selepas dijangkiti Covid-19, saya perlu jaga makan dan lebihkan latihan melibatkan stamina di dada. Ada juga yang cadangkan buat latihan berenang,” katanya.
Konsert yang berlangsung di Plenary Hall, Kuala Lumpur Convention Centre (KLCC) malam tadi turut menampilkan penyanyi legenda, Datuk Awie.
Malah persembahan mega penyanyi tersohor itu meriah dihadiri lebih 3,000 orang penonton.
Konsert yang dianjurkan selama dua malam berkenaan menampilkan Siti menyampaikan 17 buah lagu termasuk beberapa lagu yang tidak pernah dinyanyikannya sebelum ini.
Selain lagu-lagu balada, Siti turut menyampaikan beberapa lagu irama tradisional seperti Pantun Budi dan Ya Maulai pada hujung persembahan.
“Saya sangat bersyukur dengan latihan rapi dan yakin mampu buat lebih baik hari terakhir konsert malam ini.
“Ini adalah persembahan eksklusif bagi mengutip dana untuk Yayasan NurJiwa dan penganjuran kali ini sangat istimewa sebab mendapat respons sangat baik daripada orang ramai.
“Jualan tiket juga sangat memberangsangkan bagi kedua-dua malam. Susunan lagu juga ada yang dibawa dalam versi original dan diberikan nafas baharu dipimpin pengarah muzik, Aubrey Suwito,” katanya.
Terdahulu, Siti mengalami simptom long Covid selepas dijangkiti wabak tersebut sebaik pulang bercuti dari London.
Kesannya, penyanyi itu kerap mengalami batuk-batuk sehingga menjejaskan kualiti suaranya. – KOSMO! ONLINE


Isteri sokong 200 peratus Ahmad Idham dalam politik
Oleh NOR SHAFAWATI YUP

6 November 2022, 3:29 pm
PORT DICKSON – Isteri kepada calon Pejuang pelakon dan pengarah, Dr. Ahmad Idham Ahmad Nadzri menyifatkan suaminya sebagai individu ikhlas berbakti serta akan memberi sokongan 200 peratus sepanjang kempen Pilihan Raya Umum ke-15 (PRU15).
Jameah Abdul Aziz, 46, berkata, walaupun dikenali sebagai seorang selebriti, suaminya serius dan memberi komitmen terbaik untuk berkhidmat kepada masyarakat Port Dickson.
“Sebagai isteri, saya akan membantu segala aktiviti kempen suami dan sokong 200 peratus, malah saya sudah mula selesa berada di sini (Port Dickson).
“Saya nampak kesungguhannya dalam memperjuangkan nasib rakyat terutama anak-anak istimewa,” katanya ketika ditemui di sini.
Dalam pada itu, Jameah berkata, beliau sama sekali tidak terkesan dengan komen-komen netizen yang mengkritik pembabitan suaminya dalam pilihan raya kali ini.
“Sesiapa saja berhak untuk bersuara dan pandangan mereka juga perlu diambil kira, namun ia tidak sesekali melemahkan semangat Ahmad Idham.

“Saya tidak nafikan orang masih melihat dia sebagai penggiat industri seni, tapi sebenarnya bukan 100 peratus penglibatannya dalam bidang itu semata-mata,” katanya.
Jelas Jameah, Ahmad Idham juga pernah berkhidmat dalam kerajaan dan merupakan pengasas kepada sebuah sekolah istimewa yang ditubuhkannya Sekolah Pendidikan Khas Eden Firdaus sempena nama anak mereka.
Pasangan itu dikurniakan anak istimewa Ahmad Firdaus, 22 dan tiga cahaya mata lain iaitu Ahmad Aydeel, 18, Kintan Myra, 16, dan Ahmad Khaliff, 12.
Sementara itu, Ahmad Idham berkata, beliau bukan sekadar berjanji politik, tetapi sebagai orang yang terlibat dalam badan bukan kerajaan (NGO) masalah dari peringkat bawah atau akar umbi perlu diambil kira.
Bagaimanapun, Ahmad Idham mengakui sebagai parti baharu, mereka tidak mempunyai peruntukan yang besar seperti lain.
“Tapi apa yang kami ada, kami ada hati yang besar untuk membantu masyarakat di Port Dickson.
“Sebab itu sekarang saya bukan sekadar jatuh cinta dengan Port Dickson, tetapi sebenarnya hati saya sudah terpahat di sini,” katanya.
Ahmad Idham turut komited mewujudkan sistem sokongan komuniti dalam kalangan keluarga anak-anak istimewa sebagai lima agenda bagi meningkatkan tahap kehidupan penduduk di lokasi percutian popular itu jika menang pada PRU15.
Beliau dijangka berdepan saingan sengit daripada Menteri Besar Negeri Sembilan, Datuk Seri Aminuddin Harun daripada Pakatan Harapan (PH), bekas Timbalan Menteri Pendidikan dari Barisan Nasional, Datuk P. Kamalanathan.
Turut disaingi aktivis masyarakat, Abdul Rani Kulup Abdullah yang popular dengan panggilan ‘Ayahanda’, sebagai calon bebas dan calon Perikatan Nasional, Rafiei Mustapha. – KOSMO! ONLINE


BCL disangka hamil, nama Ariel Noah ‘panas’
Oleh HANISAH SELAMAT

6 November 2022, 3:45 pm
NAMA Ariel Noah tiba-tiba panas gara-gara penularan gambar penampakan bahagian perut penyanyi, Bunga Citra Lestari (BCL) yang didakwa seperti ‘baby bump’.
Tanpa usul periksa, ramai menuduh BCL hamil sekali gus mengaitkan nama vokalis Noah itu mempunyai kaitan dengan spekulasi kehamilan berkenaan.
Biarpun kedua-duanya semakin rapat selepas kematian suami BCL, Ashraf Sinclair pada 18 Februari 2020, mereka bagaimanapun hanya mengaku rapat sebagai teman karib.
Tetapi rentetan gambar ‘perut buncit’ yang bertebaran, sebilangan netizen menebak ibu anak satu itu akan mengumumkan sesuatu.
Malah ada yang lebih berani apabila meminta orang ramai menunggu beberapa bulan lagi bagi memastikan kesahihan khabar angin tersebut.
Spekulasi netizen semakin mengganas apabila gambar tersebut yang memaparkan BCL mengenakan baju T-shirt putih dipadankan dengan seluar ketat dimuat naik berulang kali dalam laman sosial dengan kapsyen berbaur sindiran.

Lebih selesa berdiam diri, selebriti berusia 39 itu dalam satu hantaran Instagram berkongsi kisah duka dialami penyanyi terkenal antarabangsa, Celina Dion.
Celine kehilangan suaminya, René Angélil buat selama-lamanya pada 14 Januari 2016.
Tulis BCL, penghibur itu hilang separuh jiwa sehingga membuatkan fizikalnya kurus namun keadaan itu berubah selepas rakan seperjuangan, Ryan Reynolds menghubunginya.
Dalam video wawancara, pelantun lagu I Surrender itu mengumumkan tidak mahu berkahwin lagi kerana baginya cinta itu cukup dengan melihat senja atau pelangi yang indah.
“Legenda muzik Celine Dion menangis di atas panggung ketika dia kehilangan suami kerana kanser.
“Hancur dan tiada siapa pun untuk berpaling, tubuh Celine mulai mati,” tulis sebuah akaun yang kemudiannya dimuat naik semula BCL dalam InstaStory.
BCL berkongsi semula hantaran akaun tersebut dengan menambah emoji hati seolah-olah menjawab gosip tersebut kerana belum ada lelaki yang mampu menggantikan Ashraf.
Baginya, Ariel hanya kawan yang hadir memberikannya semangat. – KOSMO! ONLINE


Ustaz Kazim sembuh daripada penyakit misteri
Oleh ASLIZA MUSA

6 November 2022, 3:21 pm
IPOH – Pendakwah bebas, Datuk Mohd. Kazim Elias atau dikenali Ustaz Kazim telah sembuh daripada penyakit misteri yang dihidapinya sejak tahun lalu.
Menurutnya, beliau menjalani rawatan alternatif penyakit tersebut di Madinah pada September lalu.
“Saya buat rawatan selama empat hari di dua tempat di Madinah. Saya dapatkan air dari telaga nabi yang masih wujud di Badr.
“Alhamdulillah, pulang dari situ, wajah saya sudah ‘ok’, tidak lagi luka dan berdarah. Kalau dulu kena pakai topeng kerana boleh berdarah secara tiba-tiba.
“Sekarang sudah bulan November dan keadaan pun semakin baik. Saya bersyukur kerana tidak perlu lagi pakai krim untuk tahan luka,” katanya dalam sidang akhbar di Kompleks Darul Barakah di sini hari ini.
Menurut Mohd. Kazim, beliau juga kini semakin sihat dan boleh memenuhi pelbagai jemputan ceramah di seluruh negara.

“Jika orang mengikuti aktiviti seharian saya, mereka tahu saya memang sihat. Saya boleh berjalan dari Kuala Lumpur sampai ke Sik, Kedah. Dalam satu hari empat program dan semuanya jauh-jauh.
“Masalah saya (sebelum ini), penyakit saya ini tidak dapat dikesan dan saya telah pun pergi ke Madinah untuk rawatan dan alhamdulillah, sudah sihat sepenuhnya dan keadaan kesihatan saya sangat memuaskan,” katanya.
Pada Mei lalu, Mohd. Kazim dalam dua hantaran berasingan dalam media sosial miliknya memohon bantuan orang ramai yang boleh mengubati penyakit dialaminya. – KOSMO! ONLINE


[VIDEO] Tiga rumah, tujuh kenderaan terbakar
Oleh DIYANATUL ATIQAH ZAKARYA

6 November 2022, 3:37 pm
MELAKA – Dua rumah hangus, manakala sebuah lagi terbakar 10 peratus dalam kejadian di Kampung Pengkalan Rama Pantai, di sini, pagi tadi.
Dalam kejadian kira-kira pukul 9 pagi itu, kesemua mangsa termasuk tiga kanak-kanak Rohingya berusia antara tiga hingga lima tahun sempat menyelamatkan diri.
Ketua Balai Bomba dan Penyelamat (BBP) Melaka Tengah, Timbalan Penguasa Bomba II Yazid Mohd. Tahir berkata, pihaknya menerima panggilan kecemasan pada pukul 9.08 pagi.
Katanya, dua jentera masing-masing dari Balai Bomba dan Penyelamat (BBP) Melaka Tengah dan Padang Temu telah dikejarkan ke lokasi kejadian.
“Setiba di lokasi kita dapati dua rumah telah terbakar sebanyak 80 peratus, manakala sebuah lagi 10 peratus.
“Pasukan bomba berjaya mengawal kebakaran daripada merebak kira-kira 20 minit kemudian,” katanya.

Tambahnya, kebakaran itu turut memusnahkan tiga motosikal dan empat lagi kenderaan mengalami kerosakan kira-kira 10 peratus.
“Difahamkan salah sebuah rumah yang hangus didiami seorang wanita etnik Rohingnya bersama tiga anaknya yang masih kecil, namun kesemua mereka berjaya menyelamatkan diri.
“Sebuah lagi rumah yang terbakar 10 peratus didiami empat sekeluarga termasuk seorang warga emas berusia 85 tahun,”katanya.
Katanya, punca kebakaran masih dalam siasatan. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Projek stesen ECRL Puncak Alam masih diteruskan – Tengku Zafrul
Oleh ISKANDAR SHAH MOHAMED

6 November 2022, 3:15 pm
KUALA SELANGOR – Kerajaan masih meneruskan projek pembinaan Projek Laluan Rel Pantai Timur (ECRL) yang melibatkan stesen baharu di jajaran Puncak Alam, di sini.
Menteri Kewangan, Tengku Datuk Seri Zafrul Tengku Abdul Aziz berkata, perancangan itu sememangnya tetap berjalan seperti yang dirancang dan diluluskan sebelum ini.
Jelas beliau yang merupakan calon Barisan Nasional (BN) Parlimen Kuala Selangor, perkara itu dibincangkan bersama Kementerian Pengangkutan dan Malaysia Rail Link Sdn. Bhd. (MRL), enam bulan lalu.
“Saya sebelum ini hanya mengutarakan cadangan pembinaan stesen ECRL itu selepas menerima permintaan daripada penduduk Puncak Alam.
“Alhamdulilah, projek itu diluluskan dan akan tetap diteruskan oleh kerajaan,” katanya ketika ditemui pada program Hari Keluarga Bandar Puncak Alam di Bandar Puncak Alam sini, hari ini.
Kosmo! sebelum ini melaporkan kereta api ECRL yang dijangka beroperasi pada 2027 itu mampu menampung 5.6 juta penumpang setahun atau maksimum 440 penumpang bagi setiap perjalanan menerusi enam gerabaknya.

Jajaran ECRL itu melibatkan Selangor termasuk Seksyen C2 melibatkan jajaran sepanjang 74.25 kilometer (km) yang merangkumi empat stesen iaitu Serendah Baru (penumpang dan kargo), Puncak Alam (stesen penumpang), Kapar (stesen penumpang) serta Pelabuhan Klang (penumpang dan kargo).
Tambah Tengku Zafrul, stesen baharu itu akan dibina di sekitar kawasan Alam Suria.
“Namun, saya tidak pasti bila pembinaan itu akan dimulakan, namun masih diteruskan setakat ini.
“Saya berharap pembinaan stesen itu kelak memberi manfaat kepada penduduk daerah ini terutama menjana ekonomi dan peluang pekerjaan,” ujarnya. – KOSMO! ONLINE


Sistem persekolahan tanpa buku teks antara manifesto BN
Oleh NURUL IZZATI ZAINI

7 November 2022, 9:57 pm
PETALING JAYA – Agenda pendigitalan pendidikan akan dilakukan secara besar-besaran, termasuklah Sistem Persekolahan Tanpa Buku Teks jika majoriti undian memihak kepada Barisan Nasional (BN) dalam Pilihan Raya Umum Ke-15 (PRU15) kali ini.
Pengerusi BN, Datuk Seri Dr. Ahmad Zahid Hamidi berkata, BN akan memperkenalkan inisiatif itu yang akan menyaksikan pembelajaran berlangsung menggunakan laptop atau komputer riba.
“Untuk itu, BN akan memberi komputer riba percuma kepada semua pelajar B40 dan memastikan 100 peratus liputan internet 5G di semua sekolah dalam masa 18 bulan,” katanya dalam siaran langsung di laman Facebook BN.
Sementara itu, di peringat pengajian tinggi, BN akan memberikan pendidikan tinggi percuma kepada anak-anak dalam kalangan B40 selain menawarkan sistem pengajian anjal iaitu 50 peratus pengajian di kampus, dan 50 peratus lagi secara dalam talian atau jarak jauh.
“Bukan itu sahaja, semua mahasiswa atau sesiapa sahaja yang melakukan ‘internship’ (latihan industri) akan diwajibkan bayaran elaun oleh majikan,” ujarnya. – KOSMO! ONLINE


PRU15: Orang Tebrau kena menangkan calon BN
Oleh MOHAMAD FAIZAL HASHIM

7 November 2022, 10:51 pm
JOHOR BAHRU – Pengundi Melayu di kawasan Parlimen Tebrau perlu bersama jentera parti bagi memenangkan calon bukan Melayu yang menjadi sandaran parti.
Ketua UMNO Sembrong, Datuk Seri Hishammuddin Tun Hussein berkata, mereka perlu mencontohi pengundi di Dewan Undangan Negeri (DUN) Kahang dan Paloh di Parlimen Sembrong yang memberi sokongan tak berbelah bagi kepada calon MCA dan MIC yang bertanding.
Beliau yang merupakan calon yang menyandang kerusi Sembrong berkata, demografik di Parlimen Sembrong tidak jauh bezanya dengan Parlimen Tebrau dan wajar dijadikan contoh.
“Jika kita lihat di Kahang, 87 peratus adalah Melayu namun calon yang diletakkan adalah dari parti MIC, begitu juga di Paloh yang mempertaruhkan calon dari MCA walaupun majoritinya adalah pengundi Melayu.
“Namun begitu, jentera parti tetap berusaha keras memenangkan calon tersebut, kedua-dua calon di DUN Kahang dan Paloh menang besar pada Pilihan Raya Negeri (PRN) Johor yang lalu.
“Jadi, apa yang sepatutnya dilakukan pengundi di Tebrau tidak ada bezanya dengan Parlimen Sembrong, misinya adalah membantu calon parti menang,” katanya.

Beliau berkata demikian ketika berucap pada Program Jelajah Undi BN Johor, di sini hari ini.
Turut hadir ialah calon BN di Parlimen Tebrau, Datuk Nicole Wong Siaw Ting.
Siaw Ting akan berdepan cabaran tiga penjuru melibatkan calon Pakatan Harapan dari PKR, Jimmy Puah Wee Tse dan calon Perikatan Nasional, Mohamed Isa Mohamad Basir.
Dalam pada itu, Hishammuddin yang juga Menteri Kanan Pertahanan berkata, dalam politik BN, parti hanya boleh mengecapi formula terbaik apabila semua parti ada rasa tak puas hati.
“Arwah ayah saya cerita, kita hanya boleh capai formula terbaik bila semua tak puas hati, bila MCA, MIC dan UMNO tak puas hati, maknanya tepat lah formula.
“Ini kerana nak mentadbir dan memimpin negara yang majmuk dan berbilang kaum dan agama, tidak mungkin boleh memuaskan hati semua,” ujarnya. – KOSMO! ONLINE


‘Kluster Dah Legenda’ di Sungai Petani
Oleh MOHD. RAFIE AZIMI

7 November 2022, 10:23 pm
ALOR SETAR – Satu kluster Covid-19 baharu dilaporkan di Sungai Petani dekat sini yang dikenali sebagai Kluster Dah Legenda.
Pengerusi Jawatankuasa Kesihatan dan Kerajaan Tempatan negeri, Datuk Dr. Mohd. Hayati Othman berkata, kluster tersebut telah didaftarkan Jabatan Kesihatan Negeri, hari ini.
Katanya, kemunculan kluster itu perlu dijadikan peringatan kepada semua pihak agar tidak mengambil mudah mengenai aspek kesihatan, terutama ketika berada di kawasan sesak.
“Sejak hari penamaan calon, jumlah kes semakin meningkat dengan tiga daerah yang mempunyai kes positif terbanyak adalah Kulim, Kuala Muda dan Alor Setar.
“Sejak 2 November lalu, kes positif di negeri ini adalah lebih 100 sehari,” katanya di sini hari ini.
Menurutnya, terdapat 118 kes dicatatkan di negeri ini pada semalam.

“Kes terbanyak semalam dicatatkan di Kulim berjumlah 40 diikuti 24 kes di Kota Setar dan 22 kes di Kuala Muda,” katanya.
Sehubungan itu, beliau meminta orang ramai tidak mengambil remeh soal kesihatan terutama sepanjang musim pilihan raya ini.
“Ini kerana sub varian Omicron XBB sudah dikesan di negara ini.
“Setakat ini Omicron XBB masih belum sampai di Kedah dan kita harap rakyat beri perhatian terhadap perkara ini, terutama menjelamg PRU,” jelasnya.
Tambahnya, mereka yang bergejala diminta untuk tidak berada di tempat sesak dan pakai pelitup muka serta perlindungan lain.
“Ketika ini di klinik-klinik kesihatan kerajaan pun masih boleh buat ujian saringan Covid-19. Jadi, sila ambil langkah perlu jika ada gejala dalam kalangan diri sendiri atau ahli keluarga masing-masing,” katanya. – KOSMO! ONLINE


ATM, ADF jayakan Indo-Pacific Endeavour 2022
Oleh MOHD RASDAN AHMAD

7 November 2022, 10:16 pm
PETALING JAYA – Angkatan Tentera Malaysia (ATM) dan Angkatan Tentera Australia (ADF) melaksanakan Indo-Pacific Endeavour 2022 (IPE 22) – Visit to Malaysia yang bermula hari ini.
Latihan anjuran ADF – Maritime Task Group ini adalah bagi mempamerkan keupayaan dalam Humanitarian Assistance and Disaster Relief (HADR) kedua-dua buah negara.
Markas ATM dalam kenyataan berkata, program dua hala yang bermula pada 7 hingga 8 November 2022 ini turut melibatkan dua buah kapal Tentera Australia iaitu HMAS ADELAIDE jenis Landing Helicopter Dock (LHD) dan HMAS ANZAC jenis Frigate.
Menurut Markas ATM, kedua-dua kapal berkenaan turut membawa seramai lima pegawai dan empat anggota ATM yang berlayar dari Pelabuhan Vishakapatnam, India pada 1 November lalu telah tiba di perairan Selat Melaka hari ini.
Program dua hala yang bermula hari ini melibatkan kerjasama antara Perkhidmatan Kesihatan Angkatan Tentera Malaysia (PKAT) dan Perkhidmatan Kesihatan Tentera Laut Australia.
“Latihan dimulakan dengan demonstrasi evakuasi aeromedical oleh ADF dari kapal HMAS ADELAIDE melalui pesawat helikopter tentera Australia yang membawa pesakit ke Hospital Medan ATM dioperasikan di padang Institut Latihan Kesihatan Angkatan Tentera (INSAN), Kem Terendak, Melaka.

“Demonstrasi disaksikan delegasi Kumpulan Kerja Indo-Pacific Endeavour 2022 yang diketuai oleh Commanding Surgeon General, Laksamana Muda Sarah Sharkey dan delegasi Perkhidmatan Kesihatan ATM diketuai oleh Ketua Pengarah Perkhidmatan Kesihatan Angkatan Tentera, Leftenan Jeneral Datuk Zulkeffeli Mat Jusoh,” jelas kenyataan itu hari ini.
Program dua hala ini diteruskan dengan pameran Hospital Medan ATM di Padang Insan yang mana Sarah Sharkey telah diberi penghormatan merasmikan Battlefield Trauma Care Simulation Centre sumbangan ADF melalui Malaysia-Australia Joint Defence Program.
“Battlefield Trauma Care Simulation Centre merupakan ruang yang menempatkan kemudahan peralatan simulasi untuk melatih anggota perubatan ATM bertindak pantas dan tepat dalam memberi rawatan kecemasan kepada pesakit di pelbagai peringkat hospital mahupun pra hospital.
“Ini dapat meningkatkan lagi kemahiran perkhidmatan perubatan dan kesihatan serta memastikan visi Perkhidmatan Kesihatan ATM iaitu memelihara kekuatan tempur warga ATM dapat terlaksana,” ujar Markas ATM.
Tambah Markas ATM lagi, program kerjasama dua hala dalam pelbagai bidang terutamanya perubatan dan kesihatan ketenteraan ini dilihat dapat membantu Perkhidmatan Kesihatan ATM dalam pembangunan kapasiti bagi menyokong operasi ketenteraan.
“Ia juga dapat memberi respon yang optimum ketika misi bantuan kemanusiaan ataupun krisis di dalam dan luar negara,” jelasny. – KOSMO! ONLINE.


BN janji pelbagai bahasa diajar di sekolah pupuk kemajmukan
Oleh ZULKIFLI MANZOR

7 November 2022, 10:05 pm
PETALING JAYA – Barisan Nasional (BN) menawarkan beberapa langkah untuk memupuk kesedaran kemajmukan dan perpaduan di negara ini apabila memperoleh mandat rakyat pada Pilihan Raya Umum ke-15 (PRU15).
Pengerusi BN, Datuk Seri Dr. Ahmad Zahid Hamidi berkata, langkah pertama dengan menyuburkan keharmonian dan menyemai nilai menghargai satu sama lain dalam kalangan pelajar sekolah.
“Selain Bahasa Melayu dan Bahasa Inggeris yang kini diajar di semua sekolah, di bawah BN nanti semua sekolah akan turut mengajar bahasa-bahasa komunikasi asas yang lain seperti Mandarin, Tamil, Iban, Kadazan, Dusun dan bahasa-bahasa etnik yang lain.
“Ia bukan sahaja akan menjadikan pembelajaran sesi yang menyeronokkan, malah sekolah akan menjadi tempat semua pelajar bersahabat dan membesar sebagai rakyat yang bersatu padu,’ kata pada Pelancaran Perancangan Amal dan Usaha (PADU) yang disiarkan secara dalam talian malam ini.
Dalam pada itu, Ahmad Zahid berkata, BN ingin memastikan majikan mengambil pekerja daripada pelbagai bangsa, gender dan latar belakang dengan menawarkan insentif cukai kepada syarikat mempunyai kemajmukan di peringkat pengurusan.
Malah, katanya, BN akan meneliti kesesuaian penubuhan Tribunal Kesaksamaan Gender dan menubuhkan Tribunal Anti Gangguan Seksual bagi menghapuskan sepenuhnya isu gangguan seksual, ketidaksaksamaan gaji, imbuhan dan layan kerana perbezaan gender.

“Pada masa sama, atas nama keterangkuman juga, kita tidak lagi mahu anak-anak yang dilahirkan melalui perkahwinan campur atau mereka yang berbeza identiti bangsa dan agama dinafikan hak untuk menjadikan Malaysia tanah air tercinta.
“Oleh itu, saya tegaskan di sini bahawa BN bersedia untuk meminda Perlembagaan Persekutuan berkenaan hak kewarganegaraan anak yang dilahirkan di luar negara oleh wanita Malaysia yang berkahwin dengan wargaegara asing,” katanya. – KOSMO! ONLINE


BN mahu gubal Akta Penjagaan Warga Emas
Oleh NURUL IZZATI ZAINI

7 November 2022, 10:58 pm
PETALING JAYA – Barisan Nasional (BN) mahu Akta Penjagaan Warga Emas digubal dengan peruntukan RM105 juta untuk lima tahun sekiranya memenangi Pilihan Raya Umum Ke-15 (PRU15) ini.
Pengerusi BN, Datuk Seri Dr. Ahmad Zahid Hamidi berkata, perubahan radikal ketiga akan dilaksanakan bagi mewujudkan ekosistem perlindungan dan penjagaan warga emas yang lebih baik.
“Memandangkan Malaysia sedang bergerak menjadi sebuah negara tua (aged nation), Akta Penjagaan Warga Emas akan digubal bagi memantapkan fungsi pertubuhan bukan kerajaan (NGO) yang mengendalikan pusat penjagaan warga emas dan Orang Kurang Upaya (OKU) dengan peruntukan RM105 juta untuk lima tahun.
“Semua ini adalah pembaharuan struktural yang kita perlukan untuk melonjakkan Malaysia menjadi negara yang sejahtera serta memberi keadilan sosial kepada pelbagai kumpulan masyarakat pada tahap terbaik,” ujarnya dalam siaran langsung di laman Facebook BN. – KOSMO! ONLINE


Remaja 16 tahun kantoi tunggang Honda EX5 curi
Oleh NOOR HASLIZA NUSI

7 November 2022, 10:58 pm
BALIK PULAU – Tindakan licik seorang remaja lelaki berusia 16 tahun menunggang motosikal yang dipercayai dicuri akhirnya memakan diri apabila diberkas polis lewat pagi semalam.
Suspek yang dikatakan tidak lagi bersekolah itu ditahan ketika menunggang motosikal jenis Honda EX5 seorang diri dalam keadaan mencurigakan di satu jalan di Relau, Bayan Lepas di sini.
Difahamkan, suspek ketika itu cuba melarikan diri namun berjaya diberkas sepasukan polis Daerah Barat Daya.
Menurut kenyataan yang dimuat naik menerusi Facebook Ibu Pejabat Polis Daerah Barat Daya hari ini, suspek diberkas menerusi operasi Ops Lejang.
“Pihak polis turut merampas barang kes iaitu (1) motosikal jenis Honda EX5 berwarna hitam, (1) batang anak kunci dan (1) topi keledar berwarna biru tertera tulisan RS88,” tulis kenyataan itu.
Dalam pada itu, satu lagi tangkapan melibatkan seorang lagi remaja lelaki berusia 18 tahun yang dipercayai turut terlibat dengan kegiatan mencuri motosikal dilakukan di hadapan sebuah rumah di sekitar Balik Pulau.

“Hasil pemeriksaan ke atas motosikal tersebut didapati masih dilaporkan hilang. Pihak polis telah merampas (1) motosikal jenis Honda EX5 berwarna biru dan (1) topi keledar bewarna hitam tertera tulisan MHR III,” jelasnya lagi.
Kedua-dua suspek kini ditahan reman bagi membantu siasatan mengikut Seksyen 379A (1) Kanun Keseksaan kerana mencuri. – KOSMO! ONLINE


Bangunan pencakar langit 35 tingkat di Dubai terbakar
Oleh KOSMO!

7 November 2022, 10:21 pm
DUBAI – Sebuah blok pangsapuri setinggi 35 tingkat terbakar di Dubai, Emiriyah Arab Bersatu (UAE) hari ini, lapor laman berita plnews.com.
Bangunan yang terletak berhampiran pencakar langit tertinggi dunia, Burj Khalifa itu terbakar dengan api dilihat menyambar setiap tingkat.
Rakaman di lokasi kejadian menunkukkan serpihan bangunan jatuh ke tanah.
Pihak berkuasa masih belum mengesahkan sama ada terdapat mana-mana penduduk yang cedera dalam kebakaran itu.
Jelaga hitam akibat kebakaran itu boleh dilihat menutupi bangunan.
Blok pangsapuri itu adalah sebahagian daripada siri menara yang dipanggil 8 Boulevard Walk oleh Emarr, sebuah syarikat pemaju hartanah yang disokong oleh kerajaan UAE.

Kebakaran tersebut berlaku kira-kira pukul 2.20 pagi (waktu tempatan) dan berjaya dipadamkan pada pukul 3.45 pagi.
Beberapa siri kebakaran melibatkan bangunan pencakar langit di Dubai sejak beberapa tahun kebelakangan ini telah menimbulkan persoalan mengenai keselamatan struktur bangunan dan bahan-bahan lain yang digunakan di negara itu.
Pada malam sambutan Tahun Baru 2015, satu kebakaran melanda Address Downtown, salah satu hotel dan kediaman paling mewah di Dubai yang terletak berhampiran Burj Khalifa. – Agensi


Malaysia ke final Piala Sultan Azlan Shah
Oleh AZIZAN HASHIM

7 November 2022, 11:18 pm
IPOH – Impian tuan rumah, Malaysia layak ke perlawanan akhir Piala Sultan Azlan Shah ke-29 tercapai selepas membenam Jepun 4-2 sebentar tadi.
Memerlukan hanya seri untuk menempah pertemuan dengan Korea Selatan pada Khamis ini, anak buah Arul Selvaraj sebaliknya mempamer persembahan bertenaga untuk mengenepikan cabaran Jepun pada perlawanan di Stadiuan Azlan Shah di sini.
Penjaga gol, Hafizuddin Othman menjadi watak utama di sebalik kejayaan skuad Speedy Tigers apabila menyelamatkan sembilan pukulan sudut penalti serta penalti strok pada mini ke-38.
Seperti ketika menentang Afrika Selatan semalam, tuan rumah menyerbu garang ke kubu lawan dan berjaya memperolehi dua gol di minit ke-7 dan ke-8 melalui kuisan kencang Razie Rahim.
Bagaimanapun Jepun merapatkan jurang melalui pukulan sudut penalti ke-empat oleh Kaito Tanaka pada minit ke-22.
Nik Aiman Rozemi meletak kembali Malaysia pada kedudukan selesa sejurus suku kedua bermula pada minit ke-31.

Jepun yang tidak berputus asa, merapatkan kedudukan menjadi 3-2 apabila Shota Yamada menyempurnakam pukulan sudut penalti pada minit ke-34.
Namun Norsyafiq Sumantri melegakan ribuan penyokong Malaysia dengan gol keempat untuk melenyapkan cabaran Negara Matahari Terbit itu beberapa saat saingan suku akhir keempat berlangsung.
Terdahulu, Korea Selatan menumpaskan Afrika Selatan 2-1 selepas mendahului 1-0 pada separuh pertama.
Jeon Byungjin menjaring kedua-dua gol Korea Selatan pada minit ke-26 dan ke-32 dan Bradley Sheerwood merapatkan jurang pada minit ke-40.
Manakala, Pakistan mencatat kemenangan pertamanya apabila menumpaskan Mesir 4-1.
Pakistan mendahului 4-0 melalui jaringan Abdul Rana, Muhammad Sufyan khan (dua gol) dan Arshad Liaqat.
Dengan kemenangan itu, anak buah Aikman Siegfried melonjak ke kedudukan keempat untuk layak bermain perlawanan penentuan tempat ketiga. – KOSMO! ONLINE


Lantikan Ketua SPRM, Pengerusi SPR disaring jawatankuasa khas Parlimen
Oleh KOSMO!

7 November 2022, 10:48 pm
PETALING JAYA – Barisan Nasional (BN) menggariskan beberapa tawaran untuk memastikan amalan politik di negara ini berjalan dengan cara yang bertanggungjawab dan telus.
Pengerusi BN, Datuk Seri Dr. Ahmad Zahid Hamidi berkata, ia termasuk melalui penggubalan Akta Pendanaan Politik dan pelantikan jawatan utama negara melalui saringan jawatankuasa khas Parlimen.
Jelas beliau, jawatan utama negara itu antaranya Ketua Pesuruhjaya Suruhanjaya Pencegahan Rasuah Malaysia (SPRM) dan Pengerusi Suruhanjaya Pilihan Raya (SPR).
“Melalui wakil mereka (rakyat) di Parlimen, rakyat akan diberi mandat untuk meneliti dan terlibat dalam tapisan pelantikan jawatan awam terpenting di negara ini,” katanya pada Pelancaran Perancangan Amal dan Usaha (PADU) BN yang disiarkan secara dalam talian malam ini.
Dalam pada itu, Ahmad Zahid berkata, BN menawarkan beberapa langkah demi masa depan Malaysia lestari dan selamat.
Menurut beliau, ia termasuk berusaha menambah litupan kawasan berhutan negara kepada 60 peratus keluasan dengan kerjasama kerajaan negeri.

Tambahnya, BN akan turut menghapuskan permit import atau AP semua jenis kereta elektrik bagi memastikan akses yang lebih luas kepada kereta mesra alam mampu milik.
“Saya jemput semua untuk meneliti pelan amal dan usaha kami. Lihat dengan berlapang dada bagaimana semua itu akan mengubah negara dan masa depan kita.
“Saya akui, ini bukan pelan yang sempurna. Tapi saya dan seluruh pasukan BN percaya, ia mempunyai kekuatan dan kelebihan tersendiri,” katanya. – KOSMO! ONLINE


Empat terbunuh dalam pergaduhan majlis perkahwinan
Oleh KOSMO!

7 November 2022, 9:30 pm
MADRID – Sekurang-kurangnya empat orang maut dan empat lagi cedera parah selepas sebuah kereta merempuh tetamu majlis perkahwinan di Sepanyol berikutan satu pergaduhan.
Pihak polis menahan tiga suspek dan memburu suspek keempat berhubung insiden berdarah itu, kata seorang jurucakap pihak berkuasa.
Pergaduhan tercetus awal pagi di hadapan sebuah restoran yang menganjurkan majlis perkahwinan di Torrejon de Ardoz, kira-kira 25 kilometer ke timur laut Madrid.
Selepas pergaduhan berlaku, sebuah kereta merempuh tetamu majlis sebelum memecut meninggalkan tempat kejadian.
“Apabila tiba di tempat kejadian, kami mendapati empat orang telah meninggal dunia akibat patah tulang,” kata ketua perkhidmatan kecemasan Madrid, Carlos Polo.
Empat mangsa yang parah dibawa ke hospital untuk menerima rawatan, tambahnya.

Kenderaan yang disyaki digunakan dalam serangan itu dikesan 50 kilometer dari lokasi kejadian dan tiga penumpangnya ditahan, kata polis pula.
Media tempatan mengenal pasti ketiga-tiga suspek sebagai seorang bapa dan dua anaknya.
Polis berkata, mereka masih mengesan suspek keempat yang didakwa terlibat sama. – AFP


Manifesto BN, perkenal skim bantuan pendapatan asas
Oleh NURUL IZZATI ZAINI

7 November 2022, 9:47 pm
PETALING JAYA – Barisan Nasional (BN) dalam Perancangan Amal dan Usaha (PADU) akan melakukan satu revolusi besar-besaran dalam sistem pengagihan bantuan di seluruh negara jika parti itu menang Pilihan Raya Umum Ke-15 (PRU15) kali ini.
Pengerusi BN, Datuk Seri Dr. Ahmad Zahid Hamidi berkata, BN akan memperkenalkan skim bantuan pendapatan asas atau “Assistive Basic Income” dengan mengkreditkan atau memasukkan secara automatik kepada semua isi rumah yang mempunyai pendapatan kurang daripada RM2208.
“Ia adalah satu ‘top up’ atau tambahan pendapatan bulanan bagi memastikan semua isi rumah di seluruh negara mempunyai sekurang-kurangnya RM2208 sebulan.
“Skim ini akan hadir bukan sahaja bagi menangani kos sara hidup yang sangat membebankan, namun bagi memastikan tiada lagi isi rumah yang terpaksa hidup di bawah garis kemiskinan,” katanya dalam siaran langsung di laman Facebook BN.
Tambah beliau, bagi mereka yang mempunyai pendapatan dalam kelompok M40 dan termasuk dalam kumpulan pembayar cukai antara RM50,000 hingga RM100,000 diberi 2% potongan cukai pendapatan. – KOSMO! ONLINE


Kembar Siam 40 hari bercantum perut berjaya dipisahkan
Oleh KOSMO!

7 November 2022, 9:00 pm
BEIJING – Sepasang bayi kembar Siam di China berjaya dipisahkan dalam satu pembedahan yang berlangsung selama dua jam setengah, lapor akhbar Daily Star semalam.
Kembar Siam itu dilahirkan berkongsi tali pusat dan bahagian perut. Mereka baru berusia 40 hari ketika menjalani pembedahan di Hospital Kanak-Kanak Universiti Zhejiang di bandar Hangzhou.
Selepas dipisahkan, kedua-dua bayi itu kemudian menjalani pula pembedahan sternum (tulang dada), diafragma dan dinding perut secara serentak di bilik pembedahan yang bersebelahan.
Rakaman pembedahan memaparkan kembar Siam itu masuk ke bilik bedah kira-kira pukul 9 pagi (waktu tempatan) sebelum keluar sekitar pukul 11.20 pagi setelah dipisahkan.
Kakitangan perubatan turut merakam detik ketika kembar itu ditanda secara rasmi sebagai dua individu berasingan dengan setiap seorang diberikan tag nama sendiri.
Pengarah Hospital Kanak-Kanak Universiti Zhejiang yang menyelia pembedahan itu berkata, kedua-dua kembar itu berada dalam keadaan stabil  buat masa ini.

Kedua-dua mereka mempunyai organ lengkap dan perut masing-masing dilaporkan hampir sama seperti bayi yang normal.
Pasukan perubatan optimis tentang pemulihan kembar itu walaupun mereka masih berada di unit rawatan rapi. Seorang daripada mereka menghidap penyakit jantung kongenital yang kompleks tetapi dijangka berada dalam keadaan baik.
Doktor kemudian menimbang berat kembar itu dan mendapati seorang bayi mempunyai berat 2.2 kilogram (kg) dan seorang lagi 3 kg. – Agensi


Lelaki maut dilanggar lari ketika melintas jalan
Oleh AZMI NORDIN

7 November 2022, 8:59 pm
KUALA LUMPUR – Seorang lelaki maut dipercayai dilanggar lari sebuah kenderaan sewaktu melintas jalan utama dalam kejadian di Jalan Cheras menghala Kajang berhampiran Eco Cheras Mall di sini, kelmarin.
Ketua Polis Daerah Cheras, Asisten Komisioner Zam Halim Jamaluddin berkata, pihaknya menerima panggilan kemalangan melibatkan mangsa lelaki tempatan berusia 52 itu sekitar pukul 2.45 pagi.
“Siasatan awal mendapati, kejadian berlaku apabila mangsa sedang melintas jalan utama sebelum dilanggar sebuah kenderaan yang masih belum dapat dikenal pasti.
“Mangsa mengalami kecederaan parah dan disahkan meninggal dunia oleh pegawai perubatan Hospital Canselor Tuanku Muhriz yang tiba di lokasi,” katanya dalam kenyataan hari ini.
Jelasnya, kes disiasat di bawah Seksyen 41(1) Akta Pengangkutan Jalan 1987 dan orang ramai yang mempunyai maklumat berkaitan kemalangan tersebut diminta segera menyalurkannya.
“Maklumat boleh disalurkan dengan menghubungi Pegawai Penyiasat Trafik, Inspektor Mohamad Nor Izlan Mohd Rafiee di talian 010-2707997 atau mana-mana balai polis yang berdekatan,” ujarnya. – KOSMO! ONLINE


Sumbangan YGMB jadi ‘talian hayat’ jurujual
Oleh MASTURAH SURADI

7 November 2022, 8:51 pm
KOTA TINGGI – Seorang suami bersyukur apabila menerima sumbangan daripada Yayasan Guru Malaysia Berhad (YGMB) bernilai RM8,000 sebagai modal untuk meneruskan kehidupan selepas kematian isterinya.
Wassal Fallah Abdul Ghani, 41, berkata, dia kini menjadi ‘ibu’ bagi lima anaknya selepas isterinya, Maskuria Osman, 36, yang mengajar di Sekolah Kebangsaan Sepinang, Segamat meninggal dunia akibat kanser payudara September lalu.
Mengimbau semula kejadian itu, Wassal Fallah berkata, isterinya menghidap penyakit itu ketika sedang mengandungkan anak bongsu mereka.
Katanya, ketika itu penyakit isterinya sudah masuk ke tahap trimester kedua sebelum doktor mengesahkan kanser sudah masuk tahap empat dan merebak ke tulang.
“Ketika itu isteri sempat jalani kimoterapi sebanyak empat kali yang sepatutnya perlu jalani enam kali. Namun, rawatan kelima terhenti sekejap kerana isteri melahirkan anak.
“Ekoran tempoh yang lama terhenti daripada menjalani rawatan kimoterapi, ketumbuhan yang pada awalnya sudah surut membesar kembali menyebabkan keadaan isteri semakin tidak stabil sebelum meninggal dunia,” katanya selepas menerima sumbangan wang itu daripada Pengerusi YGMB, Aminuddin Adam di Pejabat Pendidikan Daerah (PPD) Kota Tinggi, hari ini.

Menurut Wassal Fallah, dia amat memerlukan sumbangan itu kerana ketika ini masih belum memulakan kerja.
Dia yang bekerja sebagai jurujual kini menetap bersama-sama ibunya di kampung dan dibantu adik beradik dalam menguruskan anak-anaknya terutamanya yang bayi.
“Alhamdulillah perasaan lega dapat sumbangan ini, dapatlah gunakan untuk anak bersekolah. Anak-anak berusia 14, 12, lapan dan empat tahun. Sebelum ini isteri kerja pagi, saya kerja pada waktu petang. Jadi, kami bergilir menjaga anak dan tidak hantar ke rumah pengasuh,” katanya.
Sumbangan sama turut diserahkan kepada waris Allahyarham Linda Minhat, guru di Sekolah Menengah Kebangsaan Tun Habab Kota Tinggi yang juga meninggal dunia akibat kanser payudara Jun lalu.
Sementara itu, Ketua Pegawai Eksekutif YGMB, Datuk Wan Munadi Wan Mamat berkata, pihaknya menerima banyak tuntutan akibat pelbagai penyakit kritikal melibatkan guru-guru berusia kurang daripada 50 tahun.
“Manfaat yang disediakan oleh YGMB di bawah Skim 18, Skim 16, Skim Emas dan Skim Ahli Seumur Hidup ini dapat membantu guru-guru serta ahli keluarga mereka untuk meneruskan kehidupan apabila berlaku musibah yang tidak dijangka seperti kemalangan dan kematian disebabkan penyakit kronik,” katanya.


BN tawar sistem pendidikan awal, asuhan percuma di seluruh negara
Oleh ZULKIFLI MANZOR

7 November 2022, 9:43 pm
PETALING JAYA – Barisan Nasional (BN) akan menyediakan sistem asuhan dan pendidikan awal nasional percuma untuk kanak-kanak berusia enam tahun dan ke bawah jika kembali membentuk Kerajaan Persekutuan dalam Pilihan Raya Umum Ke-15 (PRU15).
Pengerusi BN, Datuk Seri Dr. Ahmad Zahid Hamidi berkata, tawaran itu adalah supaya Malaysia juga mempunyai sistem pendidikan awal dan asuhan percuma di seluruh negara selain sistem sekolah rendah dan sekolah menengah.
“Ia tidak lagi bersifat serpihan-serpihan atau bergantung kepada budi bicara atau tahap kemampuan ibu bapa. Sebaliknya, ia akan diwujudkan sebagai sebuah sistem universal yang tersedia untuk semua di seluruh negara.
“Perubahan sistem yang radikal ini bukan sahaja akan mengurangkan sebahagian besar kos penjagaan dan pendidikan kanak-kanak di seluruh negara, tetapi menjadi bukti komitmen dan pelaburan besar negara dalam asuhan dan pendidikan awal,” katanya pada Pelancaran Perancangan Amal dan Usaha (PADU) BN yang disiarkan secara dalam talian malam ini. – KOSMO! ONLINE


Perancangan Amal dan Usaha (PADU) manifesto BN
Oleh ZULKIFLI MANZOR

7 November 2022, 9:30 pm
PETALING JAYA – Barisan Nasional (BN) menawarkan Perancangan Amal dan Usaha (PADU) jika parti itu menang Pilihan Raya Umum Ke-15 (PRU15) pada 19 November ini.
Pengerusi BN, Datuk Seri Dr. Ahmad Zahid Hamidi berkata, PADU adalah tawaran baharu yang segar atau ‘a new and fresh deal’ daripada BN.
“Dalam PADU terdapat 99 amal dan usaha BN yang akan menjadi panduan kami dalam mengemudi tanah air kita menjadi negara berkemajuan.
“PADU bukan janji manis dan indah. PADU bukan tentang segala-galanya percuma. PADU bukan tentang pemansuhan dan pengurangan tanggungjawab dalam serba serbi.
“Tetapi, PADU adalah pelan yang serius dan rasional. Pelan yang mempunyai sasaran yang jelas dan pelan yang BN akan amal dan usahakan dengan sebaiknya demi kemaslahatan semua,” katanya pada Pelancaran PADU yang disiarkan secara dalam talian malam ini. – KOSMO! ONLINE


PRU15: Jamal lapor polis isu poster tular
Oleh ISKANDAR SHAH MOHAMED

7 November 2022, 9:06 pm
SABAK BERNAM – Calon Barisan Nasional (BN) Parlimen Sungai Besar, Datuk Seri Jamal Md. Yunos tampil membuat laporan polis berhubung satu posting poster berunsur fitnah dan menyemarakkan sentimen perkauman.
Laporan itu dibuat di Ibu Pejabat Polis Daerah (IPD) Sabak Bernam di sini, kira-kira pukul 5 petang tadi.
Peguam beliau, Datuk Mohd. Imran Tamrin berkata, poster yang menuduh dan mengaitkan Jamal itu dikhuatiri berpotensi menggugat ketenteraman awam dan berunsur hasutan.
“Kenyataan dimuat naik di media sosial memaparkan poster kempen ketika Pilihan Raya Kecil (PRK) Parlimen Sungai Besar pada 2016 itu jelas berbentuk fitnah yang menyentuh peribadi.
“Perkara itu sudah dijelaskan Jamal beberapa kali ketika kempen PRK Parlimen kerana ia ternyata berniat jahat,” katanya.
Jelas beliau, hantaran tular itu juga disifatkan mengambil kesempatan ketika tempoh kempen Pilihan Raya Umum ke-15 (PRU15).

“Kita tahu suhu politik semakin meningkat dan tindakan seumpama itu jelas menyentuh isu perkauman selain keselamatan calon kita ketika berkempen.
“Jika pengundi mempercayainya, ia akan menggugat ketenteraman awam,” ujarnya.
Sementara itu, Ketua Polis Daerah Sabak Bernam, Superintendan Agus Salim Mohd Alias berkata, pihaknya telah membuat semakan mengenai perkara tersebut.
“Kertas siasatan sudah dibuka pada Jun 2016 berkaitan isu papan iklan kempen pilihan raya tersebut.
“Polis menasihatkan orang ramai tidak memuat naik sebarang isu sensitif yang boleh menggugat keharmonian dan kelancaran proses PRU15,” katanya. – KOSMO!ONLINE


Agong, Raja Permaisuri zahir ucapan takziah kepada keluarga Musa Hitam
Oleh ALWANI ZAFIRAH

7 November 2022, 8:54 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada seluruh keluarga bekas Timbalan Perdana Menteri Tun Musa Hitam.
Ucapan itu disampaikan susulan anaknya, Mariana Musa, yang telah kembali ke Rahmatullah, Sabtu lalu.
Istana Negara dalam kenyataan berkata, Seri Paduka Baginda turut menzahirkan rasa sedih dengan pemergian Allahyarhamah.
“Seri Paduka Baginda berdua menzahirkan harapan agar seluruh keluarga Allahyarhamah sabar serta tabah menghadapi dugaan dan suasana pilu ini.
“Seri Paduka Baginda berdua mendoakan agar roh Allahyarhamah dicucuri rahmat oleh Allah SWT dan ditempatkan bersama para solihin,” katanya. – KOSMO! ONLINE


PRU15: Saya tak malu digelar ‘YB Pampers’ – Noor Azman
Oleh WAT KAMAL ABAS

7 November 2022, 9:03 pm
BAGAN SERAI – Calon Perikatan Nasional (PN), Noor Azman Ghazali yang bertanding di kerusi Dewan Undangan Negeri (DUN) Alor Pongsu tidak berasa malu digelar ‘YB Pampers’.
Menurutnya, ada pihak lawan yang menggelarnya dengan perkataan itu namun ia tidak menjejaskan semangatnya untuk terus berusaha dalam gerak kerjanya di lapangan bagi memenangi kerusi itu pada Pilihan Raya Umum ke-15 (PRU15) pada 19 November ini.
“Saya dilabelkan begitu kerana hasil gerak kerja saya dalam menghulurkan bantuan kebajikan kepada golongan asnaf yang ditimpa musibah sakit dan memerlukan lampin pakai buang.
“Saya sikit pun tidak berasa malu dengan panggilan itu dan ia jelas menunjukkan selama ini saya sering membantu golongan susah yang amat memerlukan bantuan,” katanya ketika ditemui di Pusat Daerah Mengundi (PDM) Matang Gerdu di sini hari ini.
Noor Azman berkata, dia tidak sedikit pun berasa malu atau terkesan dengan apa yang dilakukannya sebaliknya bangga dapat membantu orang susah.
” Bagi golongan yang bekerja, lampin RM18 hingga RM 20 itu mungkin kecil nilainya tapi bagi orang susah ia mahal.

” Sebenarnya kita menerima sumbangan hampir satu treler dan kebetulan di Bagan Serai ramai yang terlantar dan sakit maka kita beri sumbangan kepada mereka yang memerlukannya,” katanya.
Tambahnya, segala tindakannya untuk membantu rakyat di Bagan Serai tetap akan diteruskan walaupun dilabel dengan gelaran begitu.
“Buat apa nak malu, benda elok. Lebih bagus dari pihak mengata macam-macam dan mereka sendiri pun tidak menyumbang apa-apa kepada rakyat,” katanya. – KOSMO! ONLINE


Ismail Sabri kekal calon Perdana Menteri | 15 MINIT MMTV 7 November 2022
Oleh KOSMO!

7 November 2022, 8:23 pm


Manchester United diundi lawan Barcelona
Oleh KOSMO!

7 November 2022, 8:39 pm
NYON, Switzerland – Manchester United perlu memberikan prestasi sehabis baik jika mahu meneruskan perjuangan di pentas Eropah apabila diundi bertemu Barcelona pada playoff Liga Europa.
The Red Devils terpaksa akur beraksi di peringkat playoff selepas muncul naib juara Kumpulan E di belakang Real Sociedad yang mara automatik ke pusingan 16 terbaik.
Berdasarkan rekod, United hanya berupaya mencatat satu kemenangan daripada 10 pertemuan antara kedua-dua pasukan sejak kali pertama berentap pada aksi kumpulan Liga Juara-Juara edisi 1994/1995.
Lebih menyukarkan keadaan apabila United tewas dalam empat aksi terakhir menentang The Catalans sejak menang 1-0 pada aksi timbal balik separuh akhir Liga Juara-Juara edisi 2008/2009.

Bagi pertemuan kali ini, skuad bimbingan Erik ten Hag tetapi dilihat mempunyai peluang kerana Barcelona tidak berada pada tahap terbaik apabila beraksi di luar Sepanyol.
Ia terbukti apabila pasukan kendalian Xavi Hernandez itu gagal layak ke peringkat kalah mati Liga Juara-Juara apabila menghuni tangga ketiga Kumpulan C di belakang Bayern Munich dan Inter Milan.

Bagaimanapun, United dilihat mempunyai ‘senjata’ rahsia melalui Cristiano Ronaldo yang sudah menjaringkan 20 gol sepanjang kariernya menentang Barcelona.
Sebagai rekod, United akan menanti kunjungan Barcelona di Old Trafford pada 16 Februari 2023 sebelum bertandang ke Camp Nou untuk aksi timbal balik seminggu kemudian. – KOSMO! ONLINE


Liverpool, Real ulangan aksi final 2021/22
Oleh KOSMO!

7 November 2022, 7:58 pm
NYON, Switzerland – Peluang Liverpool untuk melangkah ke pentas final Liga Juara-Juara musim ini dilihat sukar selepas diundi bertemu juara bertahan, Real Madrid pada pusingan 16 terbaik.
Pertembungan itu ibarat ulangan aksi final Liga Juara-Juara musim lepas menyaksikan The Reds tewas 0-1 kepada Real menerusi gol tunggal Vinicius Junior di Stade de France pada 28 Mei lalu.
Liverpool juga tidak mempunyai rekod bagus menentang juara Sepanyol itu apabila menang tiga kali, seri sekali dan tewas lima perlawanan sepanjang sembilan pertemuan antara kedua-dua pasukan.
Kali terakhir skuad bimbingan Jurgen Klopp itu mencatat kemenangan ke atas Real adalah sewaktu aksi timbal balik pusingan 16 terbaik Liga Juara-Juara dengan keputusan 4-0 di Anfield pada musim 2008/2009.
Berdasarkan prestasi semasa, ia pastinya bukan tugas mudah buat Liverpool yang akan menanti kunjungan Real di Anfield pada Februari 2023 sebelum aksi timbal balik di Santiago Bernabeu sebulan kemudian.

Dua lagi wakil Liga Perdana Inggeris (EPL) turut diundi bertemu lawan sukar seperti Tottenham Hotspur menentang juara Itali, AC Milan, manakala Chelsea berdepan naib juara Bundesliga, Borussia Dortmund.

Situasi berbeza pula buat juara bertahan EPL, Manchester City yang dijangka tiada masalah melangkah ke peringkat suku akhir apabila diundi bertemu RB Leipzig.
Selain City, satu lagi gergasi Eropah yang tidak pernah menjulang gelaran Eropah iaitu Paris Saint-Germain (PSG) diundi menentang bekas juara enam kali, Bayern Munich.
Baki tiga lagi undian pusingan 16 sebentar tadi menyaksikan Inter Milan menentang Porto, Club Brugge berdepan Benfica dan Eintracht Frankfurt bertemu Napoli. – KOSMO! ONLINE


PRU15 : Jangan terpengaruh ramalan kemenangan PH
Oleh SAFINA RAMLI

7 November 2022, 8:22 pm
BAYAN LEPAS – Presiden MCA, Datuk Seri Dr. Wee Ka Siong mengingatkan semua pihak agar tidak terpengaruh dengan keyakinan veteran DAP, Lim Kit Siang mengenai kemenangan Pakatan Harapan (PH) dalam Pilihan Raya Umum Ke-15 (PRU15).
Wee Ka Siong berkata, apa sahaja ramalan mengenai kemenangan PH yang diperkatakan oleh Kit Siang pada ketika ini adalah strategi DAP semata-mata.
”Apa sahaja yang Kit Siang kata tentunya dia mahu menjadi seorang yang opitimis, ini strategi dia. Sejak bila kita dengar cakap Kit Siang, sebelum ini dia katakan Tun Dr. Mahathir Mohamad sebagai pemimpin yang korup tetapi kemudian mereka berbaik semula, DAP sendiri tidak konsisten.
”Jadi, untuk mereka menang dalam pilihan raya ini, mula-mula dia (Kit Siang) kata peluang PH 50-50, kemudian 60-40, dan saya tidak terkejut jika esok kata 80-20 malah nanti 100- 0 pula,” katanya pada sidang akhbar selepas melawat Pusat Kegiatan Desa di Permatang Damar Laut, di sini hari ini.
Wee Ka Siong berkata, jentera parti akan tetap bekerja keras dalam tempoh 12 hari akan datang dan beliau dengan rendah hati memohon sokongan rakyat.
”Saya cuma nak beritahu (Kit Siang) jangan terlalu sombong. Saya tahu kita boleh menang di beberapa kerusi. Tetapi tolong jangan terlalu sombong,” katanya.

Dalam pada itu, mengulas kenyataan Naib Pengerusi DAP Pulau Pinang, Zairil Khir Johari bahawa Pulau Pinang akan terus diketepikan oleh kerajaan persekutuan jika BN atau Perikatan Nasional (PN) membentuk kerajaan, Ka Siong berkata, sebelum ini pemimpin PH iaitu Lim Guan Eng juga pernah menjadi Menteri Kewangan selama 22 bulan.
”Ketika itu dia (Guan Eng) diberikan kuasa dan boleh buat apa sahaja semasa PH memerintah, tolong berlaku adil kepada kami kerana kamu (PH) pernah menjadi parti pemerintah dan tiada siapa halang ketika itu.
”Sekarang ini mereka mahu menyalahkan pihak lain pula, kamu janji nak hapuskan tol, tapi tak buat pula,” katanya. – KOSMO! ONLINE


PRU15: Muhammad Noor terima reaksi positif, umum manifesto esok
Oleh MOHAMAD NAUFAL MOHAMAD IDRIS

7 November 2022, 8:08 pm
KLANG – Kehadiran Muhammad Noor Azman sebagai calon generasi muda mewakili Barisan Nasional (BN) Parlimen Kapar diterima baik masyarakat sekitar.
Muhammad Noor yang juga Ketua Pemuda UMNO Kapar berkata, berdasarkan kempen dilaksanakan setakat ini mendapati pengundi mahu wakil dari orang muda yang lebih segar idea dan pendekatannya.
Katanya, beliau akan mencuba sedaya upaya menemui keseluruhan pengundi dalam memecahkan tembok kerusi Parlimen tersebut yang kini disandang Datuk Abdullah Sani Abdul Hamid dari
Pakatan Harapan (PH).
“Setakat ini, sambutan diterima amat menggalakkan dengan pengundi ditemui memaklumkan mahu wakil rakyat yang masih muda yang mampu menjalankan tugas di Parlimen Kapar.
“Sekiranya dipilih menjadi ahli Parlimen Kapar, saya berjanji akan melaksanakan tanggungjawab yang diberikan lebih 100 peratus,” katanya ketika ditemui ketika kempen mengundi di Klinik Kesihatan Pelabuhan Klang, di sini, hari ini.
Jelas beliau, manifesto khas akan dimaklumkan kepada para pengundi esok dengan berteraskan empat tunjang iaitu isu anak muda, pembangunan
infrastruktur, pemantapan pendidikan dan perkhidmatan.

Tambah Muhammad Noor, segala isi manifesto tersebut direncanakan berdasarkan pemerhatiannya di kawasan tersebut lebih tiga tahun kebelakangan ini. – KOSMO!ONLINE


Bungkus tubuh dengan plastik semasa makan pisang dalam tren untuk elak Covid-19
Oleh KOSMO!

7 November 2022, 8:00 pm
BEIJING – Seorang wanita baru-baru ini dirakam membungkus tubuhnya dengan menggunakan beg plastik semasa menaiki tren bawah tanah di wilayah Hubei, China, lapor laman berita Wion News semalam.
Wanita yang duduk di kerusi itu membungkus dirinya sebelum makan buah pisang yang dibawa.
Menurut media tempatan, gelagat wanita itu menarik perhatian seorang penumpang bernama Wang. Dia merakam video kejadian tersebut kerana terhibur dan ingin melihat apa yang wanita itu lakukan.
Wang juga terkejut dengan pakaian wanita itu.
“Terdapat wabak Covid-19 sporadik di seluruh Wuhan tetapi pada pendapat saya, adalah agak melampau untuk wanita itu melindungi dirinya dengan berpakaianseperti ini.
“Perbuatan makan dalam kereta api bawah tanah juga tidak sesuai. Dia mengasingkan diri daripada orang lain dengan membungkus dirinya di dalam beg plastik,” kata Wang yang  dipetik agensi berita tempatan.

Perbuatan makan di dalam kereta api bawah tanah adalah dilarang di China. Bagaimanapun, wanita itu menggunakan helah bijak untuk melakukannya dan mematuhi peraturan ketat Covid-19 di negara itu.
China yang merupakan lokasi di mana koronavirus ditemui pada 2019, adalah antara negara yang masih melaksanakan dasar ‘Sifar Covid’ dengan menguatkuasakan perintah berkurung ke atas berjuta-juta orang bergantung kepada angka jangkitan. – Agensi


Jutawan kosmetik wanita didakwa esok
Oleh EDDY AQMAL MOHAMED HAMIDI dan NUZULSHAM SHAMSUDDIN

7 November 2022, 8:19 pm
PUTRAJAYA – Seorang wanita yang juga merupakan ahli perniagaan terkenal akan didakwa di Mahkamah Sesyen Jenayah Sepang, Selangor pagi esok atas kesalahan membuat dan memulakan penghantaran komunikasi yang bersifat sumbang.
Jabatan Komunikasi Korporat, Suruhanjaya Komunikasi dan Multimedia Malaysia (MCMC) berkata, wanita berkenaan akan didakwa di bawah Akta Komunikasi dan Multimedia (AKM) 1998.
“Pendakwaan akan dilakukan ke atas ahli perniagaan berkenaan pada pukul 9 pagi esok,” katanya.
Ahli perniagaan berusia 50-an itu sebelum ini pernah mencetuskan beberapa kontroversi melalui kandungan yang disifatkan sebagai tidak sesuai untuk ditonton yang dimuat naik di aplikasi Instagram dan Tiktok serta laman web YouTube.
Terdahulu, usahawan kosmetik, Datuk Seri Aliff Syukri Kamarzaman turut dihadapkan ke mahkamah sama atas empat pertuduhan kerana memuat naik kandungan bersifat sumbang pada April lalu.
Aliff Syukri bagaimanapun mengaku tidak bersalah dan Hakim Ahmad Rizki Abdul Jalil kemudian menetapkan wang jaminan RM5,000 bagi setiap pertuduhan selain menetapkan 25 November ini untuk sebutan semula kes. – KOSMO! ONLINE


Doktor digantung tugas kerana bertengkar dengan pesakit
Oleh KOSMO!

7 November 2022, 8:30 pm
BANGKOK – Seorang doktor di sebuah hospital di wilayah Chiang Rai, utara Thailand digantung tugas dan berdepan siasatan Majlis Perubatan Thailand (MCT) kerana bertengkar dengan pesakit, lapor laman berita Thaiger semalam.
Pengarah Hospital Chiang Saen, Sookchai Theansavettrakul berkata, pertengkaran berpunca daripada masalah komunikasi antara doktor itu dengan pesakit dan saudara-maranya.
Sookchai berkata, pihak hospital telah menggantung tugas doktor itu selama lima hari sementara menunggu keputusan siasatan dalaman.
Klip video yang tular di media sosial memaparkan doktor itu duduk bersila di atas kerusi sambil bermain telefon bimbit. Dia didakwa memanggil pesakit itu dan saudara-maranya dengan perkataan ngo (bodoh) ketika mereka bertengkar.
Pesakit berusia 36 tahun itu dilaporkan hamil 12 minggu. Dia datang ke hospital kerana mengalami loya dan sukar makan, selain mengadu berasa letih dan sakit perut.
Di bilik kecemasan, doktor tersebut mahu memberikan suntikan ubat tetapi pesakit menolak kerana mendakwa  alah pada picagari. Dia sebaliknya meminta ubat diberikan  menerusi kaedah intravena. Doktor itu bagaimanapun menolak permintaannya dan pertengkaran berlaku antara mereka.

MCT telah menghubungi pihak hospital dan akan mengetuai siasatan.
Dalam satu hantaran di Facebook, Setiausaha Agung MCT, Itthaporn Kanacharoen berkata bahawa selepas menyemak kes itu, pihaknya akan menyiasat doktor tersebut kerana ‘berkelakuan tidak sopan terhadap pesakit semasa rawatan’ sekali gus mencemarkan martabat dan reputasi kerjaya itu.
Selepas itu, MCT akan mempertimbangkan sebarang penalti yang akan dikenakan kepada doktor tersebut.
Itthaporn bagaimanapun meminta orang ramai memahami keadaan kerja kakitangan perubatan yang tertekan sehingga boleh mencetuskan perbalahan sedemikian. – Agensi


PRU15: Saya akan bina Klinik Kesihatan yang lebih besar – KJ
Oleh ALWANI ZAFIRAH

7 November 2022, 7:31 pm
SHAH ALAM – Calon Barisan Nasional (BN) Parlimen Sungai Buloh, Khairy Jamaluddin Abu Bakar memaklumkan beliau akan membangunkan sebuah Klinik Kesihatan (KK) Paya Jaras baharu bagi menggantikan kemudahan sedia ada.
Penyandang Parlimen Rembau itu berkata, perkara itu menjadi fokus utamanya agar kapasiti dan perkhidmatan KK di kawasan tersebut dapat diakses oleh semua penduduk.
Menurutnya, beliau komited dalam melakukan perubahan selain mendengar keluhan serta suara penduduk kampung yang sering menjadi perhatian buat dirinya.
“Klinik Kesihatan Paya Jaras ini dari segi prasarana dibina untuk keluasan penduduk 5,000 orang. Namun, sekarang di kawasan ini sudah ada lebih 120,000 penduduk.
“Dalam perancangan saya, untuk jangka masa sederhana ini, memang saya akan melihat tapak baharu untuk dibina KK Paya Jaras kerana kawasan sedia ada agak sukar diperluaskan kerana lokasinya tepi jalan dan agak bahaya.
“Sekiranya diberi amanah dan dapat menjadi ahli Parlimen, dan Datuk Seri Ismail Sabri dah janji jika beliau jadi Perdana Menteri, saya akan kekal sebagai Menteri Kesihatan.

“Maka, senanglah saya nak bina KK yang lebih besar di Paya Jaras,” katanya ketika ditemui di Pasar Tani Kampung Melayu Subang, di sini hari ini.
Tambahnya, usaha tersebut adalah bagi memudahkan penduduk Paya Jaras untuk mendapatkan rawatan kesihatan yang berdekatan dengan tempat tinggal mereka. – KOSMO! ONLINE


Ribut petir di 10 negeri malam ini
Oleh NURUL IZZATI ZAINI

7 November 2022, 7:42 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di 10 negeri sehingga pukul 9 malam ini.
MetMalaysia berkata, seluruh negeri Perlis dijangka berdepan dengan cuaca buruk, manakala di Kedah hanya tertumpu pada kawasan Kubang Pasu, Padang Terap, Sik dan Baling.
“Bagi Perak pula melitupi Hulu Perak, Kuala Kangsar, Kinta dan Kampar.
“Di Pantai Timur, hujan lebat dijangka melibatkan kawasan di Kelantan (Jeli dan Gua Musang) manakala Terengganu (Hulu Terengganu, Dungun dan Kemaman) dan Pahang (Tanah Tinggi Cameron, Lipis, Jerantut, Bentong, Temerloh, Kuantan, Bera, Pekan dan Rompin),” ujarnya menerusi kenyataan di laman sesawangnya.
Tambah MetMalaysia lagi, amaran ribut petir turut dikeluarkan di Negeri Sembilan (Jempol) manakala di Johor (Segamat, Batu Pahat, Kluang, Mersing, Pontian, Kulai, Kota Tinggi dan Johor Bahru).
“Sementara itu di Sarawak, cuaca buruk diramalkan bagi kawasan Sri Aman, Miri (Subis, Beluru dan Marudi) dan Limbang manakala Sabah di Pantai Barat (Ranau dan Kota Belud), Sandakan (Beluran) dan Kudat (Kota Marudu),” kata MetMalaysia. – KOSMO! ONLINE


Dikecam ajuk Raisa, Nabil anggap netizen maksum
Oleh HANISAH SELAMAT

7 November 2022, 6:58 pm
PETALING JAYA – Pengacara Nabil Ahmad menganggap pihak yang mengecam cara gurauannya terhadap penyanyi Indonesia, Raisa pada konsert minggu kelapan Gegar Vaganza musim kesembilan (GV9) malam tadi sebagai individu yang kurang faham konsep program hiburan.
Katanya, dia enggan melayan provokasi sedemikian yang dilihat seperti sengaja mencari kesalahan, sedangkan Raisa, wakil pengurusannya serta pihak produksi GV9 maklum itu hanya usikan.
Tegas Nabil, mereka yang faham tentang sesebuah program hiburan pasti sedar jenaka yang dilakukannya semalam bukan bertujuan mengejek.
“Kalau saya rasa perbuatan itu menghina atau memalukan apatah lagi kepada tetamu, saya sendiri akan terus meminta maaf.
“Mereka yang pandai kecam ini tahu ke proses sebelum sesebuah rancangan televisyen dirakamkan, lebih-lebih lagi siaran langsung seperti GV?
“Semua peserta, hos, juri, kru dan selebriti undangan akan diberikan penerangan bagaimana program berjalan,” jelasnya.

NABIL sempat berbual dengan Raisa ketika penyanyi itu berkunjung ke konti radio Era FM pagi tadi.
Bukan mahu mendabik dada kata Nabil, tetapi sepanjang sembilan tahun mengendalikan GV, dia tiada pernah terniat mengenakan sesiapa.
“Kalau masih mahu kutuk saya terpulanglah. Mungkin mereka maksum sampai membodoh-bodohkan orang.
“Itu bukan cara menegur, tapi bagi saya tak jadi kudis pun sebab mereka tak tahu senario belakang tabir,” katanya kepada Kosmo! Online.
Pada masa sama, pelawak yang juga pengarah dan penerbit itu memaklumkan Raisa tiada masalah bertemu dengannya selepas persembahan malam tadi.
Malah penyanyi popular itu turut muncul dalam program radio kendaliannya pagi tadi sebagai tetamu undangan.
Menurut Nabil, penyanyi yang ramah itu sudah diberikan taklimat berkenaan GV yang santai dan diselitkan humor bagi menghidupkan suasana sebelum siaran langsung dimulakan.
“Pagi tadi Raisa datang ke konti. Kami sempat bersembang sebelum dia dan pengurusannya pulang. Dia ada ucapkan terima kasih, begitu juga pengurusnya yang menzahirkan rasa gembira diundang ke rancangan televisyen dan radio,” katanya.
Tambah selebriti yang berpengalaman luas mengendalikan program secara langsung itu, setiap kali usai bekerja dia akan meminta maaf kepada mereka yang bekerja dengannya, tidak terkecuali Raisa.
Nabil sekali gus secara sinis menyatakan antara dia dengan penyanyi itu sudah selesai, tetapi bagaimana pula dosa mereka yang berterusan mengutuknya tanpa usul periksa.
Terdahulu tindakan hos berusia 39 tahun itu mengajuk Raisa dengan menggunakan bahasa Inggeris mengundang rasa kurang senang dalam kalangan netizen hingga ada yang melabelnya sebagai biadab dan tidak profesional. – KOSMO! ONLINE


Undian pusingan 16 Liga Juara-Juara
Oleh KOSMO!

7 November 2022, 7:25 pm
LIGA JUARA-JUARA
PUSINGAN 16 TERBAIK
RB LEIPZIG        lwn      MANCHESTER CITY
CLUB BRUGGE  lwn      BENFICA
LIVERPOOL       lwn      REAL MADRID
AC MILAN         lwn      TOTTENHAM HOTSPUR
E. FRAKFURT     lwn      NAPOLI
B. DORTMUND lwn      CHELSEA
INTER MILAN   lwn       PORTO
PSG                   lwn      BAYERN MUNICH
*Aksi pertama pada 14, 15, 21, 22 Februari 2023
*Aksi timbal balik pada 7, 8, 14 dan 15 Mac 2023


Indonesia nikmati ‘pecutan’ ekonomi pada suku ketiga 2022
Oleh KOSMO!

7 November 2022, 6:33 pm
JAKARTA – Pertumbuhan ekonomi Indonesia memecut pada suku ketiga 2022, dipacu oleh eksport  dan penggunaan domestik yang kukuh, demikian menurut data rasmi hari ini, namun kemajuan tersebut masih di bawah paras unjuran.
Ia merupakan peningkatan terbesar untuk Indonesia yang juga ekonomi terbesar Asia Tenggara dalam tempoh lebih setahun. Ekonomi negara itu menokok daripada 5.44 peratus dalam suku kedua kepada 5.72 peratus antara Julai hingga September tahun ini, kata Agensi Statistik Pusat.
Angka tersebut merupakan  prestasi lebih baik berbanding tempoh sama tahun lalu apabila Jakarta mengetatkan sekatan susulan ledakan kes Covid-19, berpunca daripada penularan varian Delta.
Indonesia juga menikmati kestabilan ekonomi terhad disebabkan lonjakan harga komoditi selepas pencerobohan Russia ke atas Ukraine Februari lalu. Negara kepulauan itu merupakan pengeksport utama arang batu, petroleum, emas, nikel dan minyak kelapa sawit di samping sebilangan komoditi lain
“Sejak suku keempat 2021, ekonomi kita tumbuh secara konsisten pada kadar lebih lima peratus. Ini menunjukkan pemulihan ekonomi Indonesia adalah berterusan dan semakin kukuh,” kata ketua agensi berkenaan, Margo Yuwono.
Sektor eksport  yang merangkumi 25 peratus keluaran dalam negara kasar (KDNK) Indonesia, berkembang 21.64 peratus dalam suku ketiga tahun ini, meningkat daripada 19.74 peratus berbanding suku sebelumnya.

Walaupun eksport Indonesia mencatat lonjakan pada tahun ini di samping pemansuhan sekatan Covid-19 dan ketibaan semula pelancong luar, perang Ukraine serta impak pasca pandemik mencetuskan kebimbangan bahawa kemelesetan ekonomi dunia akan berlaku. – AFP


PRU15: Tidak perlu jadi YB untuk beri khidmat kepada rakyat
Oleh ASLIZA MUSA

7 November 2022, 6:35 pm
IPOH – Bekas Naib Presiden Parti Keadilan Rakyat (PKR), Tian Chua diminta kembali semula kepada perjuangan parti dengan tidak meneruskan niat beliau bertanding sebagai calon Bebas di Parlimen Batu.
Bekas Ahli Parlimen Gopeng, Lee Boon Chye berkata, tanpa menjadi wakil rakyat pun, Tian Chua masih boleh meneruskan sumbangan dan khidmat beliau kepada masyarakat.
“PRU (pilihan raya umum) ini bukan sebab individu atau siapa mahu jadi YB (Yang Berhormat). Tidak bermakna apabila tidak menjadi wakil rakyat, kita tidak boleh berkhidmat dan meneruskan perjuangan.
“Jadi saya berharap Tian Chua tarik diri dan kembali ke pangkal yang betul untuk teruskan wadah perjuangan. Berilah sokongan kepada calon PH (Pakatan Harapan) supaya menang Parlimen Batu.
“Ini seruan saya, bukan setakat bagi pihak parti tetapi juga sebagai rakan lama beliau selama lebih 20 tahun,” katanya pada sidang akhbar di pejabat PKR Perak di sini hari ini.
Menurut Boon Chye yang juga jurucakap Bilik Gerakan Utama PKR Perak, menjadi perkara biasa untuk seseorang berasa kecewa apabila tidak dinamakan sebagai calon namun ia sama sekali tidak boleh menggugat perjuangan parti.

Katanya, tindakan Tian Chua bertanding sebagai calon Bebas akan memecah undi sekali gus memenangkan calon Barisan Nasional (BN).
“Kita mesti teruskan perjuangan sama ada kita jadi YB atau tidak. Ini mesej yang paling penting untuk saya kepada Tian Chua. Teruskan perjuangan tanpa gelaran YB dan jadi wakil rakyat,” katanya.
Sementara itu, mengulas tindakan Tian Chua memohon maaf kepada Presiden PKR, Datuk Seri Anwar Ibrahim, Boon Chye berkata, permohonan maaf itu sepatutnya turut diberikan kepada penyokongnya selama ini. – KOSMO! ONLINE


‘Perosak’ imej imigresen diburu
Oleh KHAIRUL MOHD. ALI

7 November 2022, 7:06 pm
JOHOR BAHRU – Jabatan Imigresen Malaysia (Imigresen) Johor berjaya menggagalkan cubaan menyeludup migran didalangi pegawai jabatan berkenaan, di Kompleks Kastam, Imigresen dan Kuarantin (CIQ), Bangunan Sultan Iskandar (BSI), di sini awal pagi hari ini.
Pengarah Imigresen Johor, Baharuddin Tahir berkata, dalam kejadian pada pukul 7.20 pagi itu, pihaknya berjaya menahan seramai 14 individu terdiri daripada dua ‘transporter’ warga tempatan dan 12 individu warga Indonesia.
Menurut beliau, pihaknya kini sedang mengesan pegawai imigresen yang dipercayai terlibat dan akan dikenakan tindakan tegas mengikut undang-undang.
“Pegawai Kastam memeriksa dua buah kenderaan iaitu sebuah Perodua Alza dan Toyota Vios dinaiki sekumpulan 12 warga Indonesia terdiri daripada sembilan lelaki dan tiga perempuan.
“Kesemua mereka berusia antara 20an hingga 40an, manakala pemandu kedua-dua kenderaan itu merupakan lelaki warga tempatan berusia 52 dan 24 tahun,”katanya pada sidang akhbar di Kompleks Kementerian Dalam Negeri (KDN), Taman Setia Tropika di sini hari ini.
Baharuddin berkata, semasa pemeriksaan pasport dibuat Pegawai Kastam terbabit, pihaknya mendapati kesemua pasport warga Indonesia itu tidak mempunyai cop Imigresen lalu bertindak menghubungi pegawai sebelum penahanan terhadap kesemua suspek dibuat.

Jelasnya, selepas pemeriksaan dijalankan, pihak berkuasa mendapati 10 migran berada dalam senarai syak dan dilarang daripada memasuki negara, manakala dua lagi berada dalam kenderaan sama.
Tambah Baharuddin, siasatan awal mendapati sindiket terbabit mengenakan bayaran berjumlah 10 juta rupiah atau RM3,000 kepada setiap migran yang telah disenarai hitam untuk dibawa masuk ke negara ini melalui kaedah berkenaan.
“Modus operandi yang digunakan adalah mereka akan dibawa dari Batam, Indonesia ke Singapura terlebih dahulu, sebelum dibawa masuk ke Malaysia melalui jalan darat dimana akan terdapat Pegawai Imigresen yang membantu melepaskan mereka tanpa pemeriksaan.
“Kita sedang menyiasat adakah sindiket ini mempunyai kaitan dengan sindiket yang dikesan membawa masuk seramai 25 migran di Kompleks Sultan Abu Bakar (KSAB), Iskandar Puteri pada 12 Oktober lalu,” ujarnya.
Baharuddin turut memberitahu, kesemua suspek ditahan reman selama 14 hari bagi membantu siasatan yang dijalankan mengikut Seksyen 6(1)C dan Seksyen 55a (1) Akta Imigresen 1959/63 serta Seksyen 26A Akta Anti Pemerdagangan Orang dan Anti Penyeludupan Migran 2007. – KOSMO! ONLINE


Bayi lahir dengan tumor dua kali ganda lebih besar
Oleh KOSMO!

7 November 2022, 7:00 pm
CANBERRA, Australia – Seorang bayi yang dilahirkan tiga bulan pramatang dengan tumor dua kali ganda lebih besar berbanding badannya, dianggap sebagai satu ‘keajaiban’ oleh doktor-doktor di Australia, lapor akhbar New York Post semalam.
Saylor Thomson lahir di Hospital Mater Mother’s Ogos lalu dengan berat 1.025 kilogram (kg), bersama tumor seberat 2 kg pada tulang ekornya.
Setelah menjalani imbasan ketika usia kandungan mencecah 20 minggu, ibu bapa bayi itu diberitahu bahawa anak perempuan mereka mempunyai 20 hingga 40 peratus peluang untuk hidup.
Beberapa minit selepas dilahirkan, sepasukan 25 kakitangan perubatan memulakan pembedahan selama enam jam untuk mengeluarkan tumor teratoma sacrococcygeal itu daripada tulang ekornya. Keadaan tersebut menjejaskan satu dalam setiap 40,000 kelahiran.
Dua bulan kemudian, Saylor beransur pulih dan menjadi semakin kuat dari hari ke hari.
Profesor Saliesh Kumar daripada unit perubatan janin yang membantu dalam proses kelahiran Saylor berkata, ia adalah antara tumor terbesar pernah dikeluarkan daripada seorang bayi di Hospital Mater.

“Kami tidak pasti mengapa tumor itu membesar tetapi ia tumbuh daripada sel-sel embrio. Keadaan itu empat kali ganda lebih berkemungkinan berlaku kepada bayi perempuan.
“Tumor pada Saylor sangat besar dan kompleks. Ia tumbuh pada pelvis dan perutnya,” kata Saliesh.
Ibu Saylor, Rachel berkata, anaknya adalah ‘pejuang kecil yang bersemangat’. Dia akhirnya dapat mendukung Saylor  selepas 10 hari bayi itu dilahirkan.
Pakar neonatologi hospital berkenaan, Dr. Richard Mausling berkata, kepakaran dan kemahiran pasukan perubatan membantu meningkatkan peluang bayi berkenaan untuk terus hidup. – Agensi


PRU15: PN habis modal, tekan rakyat isu KWSP – Anwar
Oleh DIYANATUL ATIQAH ZAKARYA

7 November 2022, 7:25 pm
MELAKA – Pengerusi Pakatan Harapan (PH) Datuk Seri Anwar Ibrahim menyifatkan Perikatan Nasional (PN) kini ketandusan modal berkempen apabila sanggup menekan rakyat dengan memainkan isu wang simpanan Kumpulan Wang Simpanan Pekerja (KWSP).
Anwar berkata, pihaknya sebelum ini bersetuju dengan langkah tersebut, namun cadangan itu tidak lagi rasional sebagai penyelesaian untuk meringankan bebanan rakyat.
“Itu (KWSP) duit rakyat dan (duit) rakyat dah tinggal sikit RM10,000, fahamlah sikit peranan kerajaan dan Perdana Menteri itu pulihkan ekonomi, tidak perlu menekan rakyat dari segi wang (KWSP) mereka bawa keluar mereka sampai tak ada (duit) dah.
“Dulu saya cadang (keluar KWSP) saya setuju di peringkat awal (tetapi) dah keluar dah banyak duit, sekarang tak ada modal (kempen) lain kah,” katanya ketika ditemui media pada program Santai Bersama Anak Muda di Bukit Beruang di sini, hari ini.
Beliau berkata demikian ketika diminta mengulas kenyataan Tan Sri Muhyiddin Yassin semalam yang menyatakan kesediaannya untuk meneliti pengeluaran wang simpanan KWSP secara bersasar jika PN menang Pilihan Raya Umum Ke-15(PRU15).
Bagaimanapun menurut Pengerusi PN itu, pengeluaran terbabit tertakluk kepada jumlah baki simpanan pencarum.

Mengulas lanjut Presiden PKR itu berkata, sebaliknya penyelesaian lain yang boleh dilakukan adalah menghapuskan skandal-skandal yang merugikan negara demi memacu kembali ekonomi.
“Tender bocor berbilion (ringgit), kontrak-kontrak diberikan begitu banyak, itu mesti dihentikan dan boleh selamatkan berbilion-bilion ringgit,” katanya. – KOSMO! ONLINE


Jenayah seleweng diesel subsidi stesen minyak terbongkar
Oleh MOHD YUNUS YAKKUB

7 November 2022, 6:41 pm
SHAH ALAM – Komplot penyelewengan diesel subsidi dipercayai melibatkan stesen minyak terbongkar menerusi serbuan di sebuah stor sekitar Rawang dekat sini, baru-baru.
Ini susulan operasi hendap dilakukan Kementerian Perdagangan Dalam Negeri Dan Hal Ehwal Pengguna (KPDNHEP) Selangor bermula pukul 9 malam, Selasa lalu.
Hasilnya berjaya menyita dua buah lori dan minyak tangki berjumlah 830.3 liter dengan nilai keseluruhan rampasan RM300,000 selain menahan dua lelaki tempatan berusia 35 dan 40 tahun.
Pengarah Kementerian Perdagangan Dalam Negeri Dan Hal Ehwal Pengguna (KPDNHEP) Selangor, Mohd. Zuhairi Mat Radey berkata, operasi hendap dilakukan selama 24 jam itu susulan aduan berhubung aktiviti pergerakan kenderaan jenis lori membuat pengisian minyak diesel secara berulang di stesen minyak.
Katanya, tindakan serbuan hendap oleh pasukan operasi dilakukan semasa aktiviti pengisian minyak diesel sedang dilakukan oleh pemandu lori di sebuah
stesen minyak di Rawang.
“Siasatan mendapati modus operandi aktiviti ini adalah membuat pengisian di stesen minyak antara enam hingga 10 kali sehari untuk dihantar ke stor haram berhampiran.

“Berdasarkan situasi ini, dipercayai terdapat aktiviti urus niaga jual beli di antara stesen minyak yang berdekatan dengan stor tersebut,” katanya dalam kenyataan hari ini.
Justeru, Mohd. Zuhairi memberitahu, pihaknya telah membuat pemeriksaan lanjut terhadap stesen minyak berhubung pembelian minyak diesel yang
mencurigakan itu.
Tambah beliau, arahan Pengisytiharan Stok dan Mengemukakan Maklumat/Dokumen di bawah Seksyen 8 Akta Kawalan Bekalan (AKB) 1961 telah dikeluarkan kepada stesen minyak berkenaan.
“Kita telah merakam keterangan pengurus stesen minyak tersebut untuk tujuan siasatan.
“Dua lelaki tempatan yang ditahan yang merupakan pemandu lori kemudiannya dibebaskan dengan jaminan polis. Kes disiasat mengikut AKB 1961,” tegasnya.  – KOSMO!ONLINE


Kereta peronda dibasuh dahulu atas permintaan pekerja kedai
Oleh AZMI NORDIN

7 November 2022, 6:47 pm
KUALA LUMPUR – Dakwaan sebuah kereta peronda polis (MPV) memotong barisan ketika membasuh kereta adalah tidak benar kerana diberi keutamaan sendiri oleh pekerja kedai tersebut bagi mendapatkan perkhidmatan itu.
Kejadian tersebut berlaku di sebuah kedai mencuci kereta di kawasan Pantai Dalam, di sini, hari ini.
Ketua Polis Daerah Brickfields Asisten Komisioner Amihizam Abdul Shukor berkata, pihaknya mengesan sebuah hantaran tular yang ditujukan kepada pihak Polis Diraja Malaysia (PDRM) berkenaan kejadian itu, tengah hari tadi.
Jelasnya, hantaran tersebut menyatakan ‘polis basuh kereta memang tak perlu beratur ke? boleh potong semua orang yang tunggu giliran?’ dan ia ditujukan kepada PDRM.
“Hasil pemeriksaan awal, MPV yang dinaiki anggota Balai Polis Pantai itu ke lokasi kejadian atas sebab kenderaan itu kotor dan meletakkannya di belakang kedai untuk menunggu giliran mereka.
“Tiada permintaan daripada anggota terbabit untuk memotong barisan, sebaliknya pekerja kedai tersebut yang menyuruh mereka membawa masuk MPV itu dahulu untuk dibasuh,” katanya dalam kenyataan hari ini.

Susulan itu, katanya, anggota tersebut telah membuat membayar dan beredar untuk meneruskan tugasan rondaan mereka.
Tambah Amihizam, adalah ditegaskan bahawa Ibu Pejabat Polis (IPD) Daerah Brickfields tidak bersekongkol dengan mana- mana pihak yang melakukan kesalahan dan mereka yang bersalah akan diambil tindakan tegas. – KOSMO! ONLINE.


Pasangan suami isteri disalah anggap bapa dan anak
Oleh KOSMO!

7 November 2022, 7:30 pm
JAKARTA – Sebuah klip video tular di media sosial Indonesia memaparkan seorang wanita berkongsi kisah cintanya dengan lelaki berusia 20 tahun lebih tua sehinggakan mereka disalah anggap sebagai pasangan bapa dan anak, lapor portal berita Wolipop.
Video itu dimuat naik dalam akaun TikTok @afrinfajrina.
Wanita bernama Arin itu berkongsi beberapa gambar mengenai kehidupan dia bersama suaminya yang bermula daripada foto kad perkahwinan dan majlis akad nikah.
Arin berkata, dia lahir pada 1996 sedangkan suaminya dilahirkan dalam tahun 1976. Dia berasal dari Bandung, manakala suaminya pula dari Purbalingga.
Netizen tidak mempercayai hubungan mereka kerana perbezaan usia yang agak jauh.
“Tiada masalah jika beza umur, saya sendiri dan suami beza 14 tahun. Alhamdulillah sudah 15 tahun kami berkahwin dan mendapat tiga anak,” kata seorang netizen.

“Ya jodoh tidak mengenal usia…asalkan tidak mengambil hak orang lain,” kata seorang lagi netizen.
Menerusi ruangan komen, Arin memberitahu bahawa dia berjaya mendapatkan persetujuan ibu bapa  untuk berkahwin dengan suaminya walaupun usia lelaki itu jauh lebih tua.
Arin turut memaklumkan bahawa dia tidak kisah mengenai perbezaan usia dengan suaminya dan mereka bernikah semasa lelaki itu masih bujang. – Agensi


Mahkamah: Saman ditolak, Sultanah Nur Zahirah fail rayuan
Oleh NUZULSHAM SHAMSUDDIN

7 November 2022, 5:51 pm
KUALA LUMPUR – Sultanah Terengganu, Sultanah Nur Zahirah menfailkan rayuan terhadap keputusan Mahkamah Tinggi di sini, yang menolak saman fitnahnya terhadap pengarang Sarawak Report, Clare Rewcastle-Brown dan dua yang lain.
Menerusi satu kenyataan hari ini, peguam Datuk Mohd. Haziq Pillay yang mewakili Sultanah Nur Zahirah, mengesahkan perkara tersebut.
“Kami telah memfailkan rayuan di Mahkamah Rayuan Putrajaya terhadap keputusan Pesuruhjaya Kehakiman Mahkamah Tinggi Dr John Lee Kien How @ Mohd Johan Lee,” katanya.
Pada 31 Oktober lalu, Pesuruhjaya Kehakiman itu memutuskan bahawa tiada tuduhan fitnah daripada kenyataan yang didakwa meski pun jelas terdapat masalah kesilapan identiti.
Dalam penghakimannya mahkamah bersetuju dengan defendan pertama (Clare) memohon maaf atas kesilapan identiti dan bukannya untuk memfitnah.
Justeru Pesuruhjaya Kehakiman itu turut memerintahkan kos sebanyak RM80,000 dibayar kepada defendan-defendan iaitu Rewcastle-Brown, penerbit Cheong Ton Sin dan pencetak, Vinlin Press Sdn Bhd.

Pada 21 November 2018, Sultanah Nur Zahirah memfailkan saman RM100 juta, mendakwa kenyataan berbaur fitnah itu antara lain bermaksud baginda terlibat dalam amalan rasuah.
Dalam pernyataan tuntutan, Sultanah Nur Zahirah mendakwa Clare telah membuat pernyataan yang memalukan terhadap baginda dalam buku The Sarawak Report – The Inside Story of the 1MDB Expose.
Sultanah Nur Zahirah mendakwa, kenyataan itu memberi gambaran bahawa baginda terlibat dalam amalan rasuah dan mencampuri pentadbiran Terengganu selain menggunakan statusnya untuk mempengaruhi penubuhan Lembaga Pelaburan Terenggnu (TIA) yang kemudian menjadi 1MDB.
Baginda mendakwa kenyataan itu juga memberi gambaran yang baginda telah menolong ahli perniagaan dalam buruan, Jho Low atau Low Taek Jho untuk menjadi penasihat TIA.
Sultanah Nur Zahirah mendakwa kenyataan tersebut telah memfitnah dan merosakkan reputasi baginda kerana baginda tidak pernah mencampuri pentadbiran negeri dan penubuhan TIA.
Baginda menuntut ganti rugi am RM100 juta daripada setiap defendan dan memohon perintah terhadap defendan kedua (penerbit) menarik balik buku itu yang mengandungi kenyataan fitnah dan terhadap defendan ketiga supaya berhenti mencetak buku itu seterusnya.
Dalam perbicaraan bermula 1 hingga 4 Ogos lalu, seramai lima saksi iaitu tiga saksi plaintif dan dua dari pihak defendan memberi keterangan di mahkamah.
Kesemua saksi-saksi memberi keterangan secara dalam talian. – KOSMO! ONLINE


Twitter minta pekerja dipecat kembali bekerja
Oleh KOSMO!

7 November 2022, 6:00 pm
SAN FRANCISCO, CALIFORNIA – Dua hari selepas Twitter memberhentikan hampir 50 peratus kakitangannya, laman perkongsian sosial  dimiliki oleh  Elon Musk itu menghubungi berpuluh-puluh pekerja yang dipecat supaya kembali bekerja, lapor laman berita Wion News semalam.
Menurut beberapa laporan,  puluhan pekerja diminta untuk kembali ke syarikat itu kerana diberhentikan ‘secara silap’.
Laporan sama menjelaskan, sebilangan pekerja diambil semula selepas pihak pengurusan menyedari bahawa kepakaran mereka diperlukan untuk membina ciri-ciri baharu yang diperlukan oleh Musk.
Twitter sebelum ini memecat hampir 50 peratus pekerjanya termasuk memberhentikan keseluruhan pasukan hak asasi manusia dan ‘semua kecuali dua pasukan teknologi kepintaran buatan (AI) yang beretika’.
Ketua hak asasi manusia Pertubuhan Bangsa-bangsa Bersatu (PBB), Volker Turk dalam sepucuk surat terbuka berkata, langkah itu bukanlah ‘permulaan yang baik’.
Ciapan yang dimuat naik oleh pekerja-pekerja Twitter mendedahkan bahawa kakitangan jabatan produk dan kejuruteraan, serta pasukan yang bertanggungjawab ke atas komunikasi, penyusunan kandungan, hak asasi manusia dan etika pembelajaran mesin telah diberhentikan.

Berikutan pengambilalihan Musk, Twitter memecat hampir 3,700 kakitangan pada minggu ini melalui notis pemberitahuan secara e-mel dalam usaha untuk mengurangkan kos.
Musk dalam satu ciapan memberitahu bahawa pengurangan pekerja itu disebabkan kerugian besar dialami syarikat yang baru dibelinya.
“Mengenai pengurangan tenaga kerja Twitter, malangnya kami tiada pilihan apabila syarikat rugi lebih AS$4 juta( RM18.99 juta) sehari,” kata Musk dalam satu kenyataan. – Agensi


Elak kenderaan berhenti, pemandu treler cedera
Oleh NOR AINNA HAMZAH

7 November 2022, 5:04 pm
JEMPOL – Seorang pemandu treler berdepan detik cemas apabila terbabit nahas sewaktu mengelak kenderaan berhenti di Kilometer 21, Jalan Kuala Pilah-Simpang Pertang, di sini petang tadi.
Dalam kejadian itu, mangsa seorang lelaki berusia 53 tahun cedera di kaki dan dikejarkan ke Hospital Jempol bagi mendapatkan rawatan.
Menurut sumber, pemandu datang dari arah Jerantut, Pahang, selepas menghantar petrol dan dalam perjalanan menghala ke Seremban.
“Setibanya di lokasi, kenderaan mangsa terbabas dan terlanggar paip air ketika mengelak kereta di hadapannya yang tiba-tiba berhenti untuk membelok ke kanan.,” katanya.
Sementara itu, Ketua Polis Daerah Jempol, Superintendan Hoo Chang Hook memberitahu, kes disiasat di bawah Peraturan 10 Kaedah-Kaedah Lalulintas Jalan 1959 (Peraturan 10 LN 166/59).-KOSMO! ONLINE


PRU15: MCA sudah lupakan isu rebut kerusi
Oleh JAMLIAH ABDULLAH

7 November 2022, 5:38 pm
ALOR SETAR – MCA menegaskan parti itu sudah melupakan isu perebutan kerusi dengan MIC dan kini fokus berkempen untuk memenangkan Barisan Nasional (BN) pada Pilihan Raya Umum Ke-15 (PRU15).
Presidennya, Datuk Seri Dr. Wee Ka Siong beranggapan semua parti komponen dalam BN kini perlu bersatu hati dan teguh bersama untuk mengekalkan momentum bagi mencipta kemenangan cemerlang.
Jelasnya, isu pertukaran kerusi ketika pilihan raya itu adalah satu perkara biasa dan semua pihak terlibat perlu akur dengan keputusan pucuk pimpinan BN.
“Perkara itu (pertukaran kerusi) adalah perkara biasa sebelum sesuatu perkara dibuat keputusan atau pun memuktamadkan calon untuk PRU, PRN (pilihan raya negeri) atau PRK (pilihan raya kecil).
“Isu kerusi tertentu sudah pastinya dalam parti itu ada calon yang berlainan nak berebut antara parti masing-masing ada hajat. Ini tak salah pun kalau ada hajat tetapi apabila keputusan dibuat oleh Pengerusi (BN) mengeluarkan watikah bermaksud sudah dimuktamadkan. ‘Move on’ dari saat itu,” katanya.
Beliau berkata demikian ketika hadir dalam program pertemuan bersama Pasukan Bomba Sukarela di Pejabat MCA Alor Setar di sini hari ini.

Akhbar baru-baru ini melaporkan Presiden MCA, Datuk Seri Dr Wee Ka Siong menjelaskan bahawa parti itu akan bertanding di kerusi Parlimen Batu dan bukannya MIC pada PRU15.
Presiden MIC, Tan Sri S A Vigneswaran pada hari sama mengesahkan calon parti itu, Datuk Kohilan Pillay akan tetap bertanding di Parlimen Batu.
Kelmarin, pada hari penamaan calon kerusi parlimen Batu mencuri perhatian apabila menyaksikan pertembungan 10 penjuru dengan BN mempertaruhkan Naib Presiden MIC, Kohilan Pillay untuk menentang sembilan calon lain termasuklah empat calon bebas.
Terdapat desas-desus mengatakan komponen MCA di bahagian berkenaan yang kecewa dengan keputusan itu akan bertindak memboikot PRU.
Dalam perkembangan lain, mengulas tentang manifesto daripada pihak lawan, Ka Siong percaya pengundi sudah bijak menilai janji-janji manis yang pernah dibuat mereka sebelum ini.
Katanya, MCA juga terlibat secara langsung dalam merangka manifesto PRU15 BN, yang diyakini realistik dan menyentuh keperluan setiap rakyat Malaysia.
“Bajet 2023 yang dibentangkan sebelum ini menunjukkan komitmen BN dalam memberikan tumpuan kepada setiap lapisan masyarakat. Kita perlu diberikan mandat untuk terus memimpin negara dan merealisasikan apa yang sudah kita bentangkan,” jelasnya. – KOSMO! ONLINE


UMNO gugur 4 ahli termasuk Shahidan Kasim
Oleh KOSMO!

7 November 2022, 5:26 pm
PETALING JAYA – Penyandang kerusi Parlimen Arau, Datuk Seri Shahidan Kasim antara empat ahli yang digugurkan keahlian UMNO hari ini.
Setiusaha Agungnya, Datuk Seri Ahmad Maslan berkata, pengguguran keahlian tersebut dilakukan setelah didapati mencalonkan diri bertanding mewakili parti lawan pada Pilihan Raya Umum ke-15 selepas proses penamaan calon diterima Suruhanjaya Pilihan Raya (SPR) Sabtu lalu.
“Empat ahli berkenaan ialah Datuk Zahidi Zainul Abidin yang bertanding sebagai calon bebas bagi kawasan Padang Besar, Datuk Seri Shahidan Bin Kassim (Parlimen Arau), Datuk Seri Ismail Abd Muttalib (Parlimen Maran) dan Datuk Azhar Ahmad bagi kerusi Dewan Undangan Negeri Kuala Perlis.
“Pengguguran keahlian keempat-empat mereka ini adalah selaras dengan Fasal 20.11 Perlembagaan UMNO yang menyebut; seseorang ahli yang menang bertanding dan meninggalkan parti atau bertanding sebagai calon bebas atau parti lawan dalam pilihan raya Dewan Rakyat dan Dewan Undangan Negeri akan gugur keahlian dengan sendirinya,” katanya.
Tambah Ahmad, dengan pengguguran keahlian tersebut, jawatan mereka di peringkat UMNO Bahagian akan dipangku oleh Timbalan Ketua UMNO Bahagian yang berkenaan.
Katanya lagi, UMNO juga ingin menegaskan, beberapa ahli lain termasuk mereka yang dilihat mengiringi empat calon berkenaan semasa proses penamaan calon yang boleh disifatkan sebagai menyokong calon parti lawan kini sedang dalam proses siasatan sebelum tindakan lanjut diambil. – KOSMO! ONLINE


7 jam Zamani jalani pembedahan tulang belakang
Oleh HANISAH SELAMAT

7 November 2022, 6:11 pm
PETALING JAYA – Penyanyi Zamani Slam selamat menjalani pembedahan membetulkan tulang belakang melengkung akibat penyakit skoliosis di sebuah pusat perubatan di Cheras, pukul 3.15 petang tadi.
Khabar menggembirakan tersebut dikongsikan isterinya, Nur Juliana Abd. Rani menerusi perkongsian dalam Instagram.
“Syukur Alhamdulillah. Dengan izin Allah Abang Zamani selamat menjalani pembedahan sebentar tadi. Terima kasih atas doa-doa buat Abang Zamani,” tulisnya.
Juliana turut menyertakan gambar bilik pembedahan vokalis Slam itu menjalani operasi berkenaan.
Isteri kepada penyanyi berusia 51 tahun itu ketika dihubungi Kosmo! Online sebelum itu turut memaklumkan suaminya dimasukkan ke dewan bedah sekitar pukul 8 pagi.
Prosedur pembedahan tersebut memakan masa hampir tujuh jam seperti yang dimaklumkan pakar perubatan.

Terdahulu, penyanyi lagu Gerimis Mengundang itu meminta peminat mendoakan kelancaran pembedahan membabitkan bahagian tunjang yang agak kritikal.
Menurutnya, tempoh pemulihan akan mengambil masa antara dua hingga enam minggu.
Malah dia turut memerlukan tempoh selama tiga bulan untuk sembuh sepenuhnya sebelum boleh aktif menyanyi semula.
Zamani berhadapan masalah tulang belakang membengkok sejak beberapa tahun lalu yang memerlukannya menjalani pembedahan segera. – KOSMO! ONLINE


PRU15: Calon dalam idah tidak boleh keluar berkempen – Mufti Perlis
Oleh SYED AZLAN SAYED HIZAR

7 November 2022, 6:26 pm
KANGAR – Calon wanita dalam tempoh idah kerana kematian suami tidak boleh keluar bertemu orang ramai untuk berkempen pada Pilihan Raya Umum ke-15 (PRU15).
Mufti Perlis, Datuk Dr. Mohd. Asri Zainul Abidin berkata, calon tersebut tidak boleh keluar dari ‘bait al-zaujiyyah’ atau rumah didiaminya sepanjang kehidupannya bersama arwah suami.
Katanya, jika tiada rumah perkahwinan, rumah berkenaan turut merujuk kepada rumah didiami sepanjang tempoh iddah.
“Keluar untuk kempen pilihan raya bukan keperluan hidup yang mana jika dia tidak keluar maka hidupnya terjejas.
“Selain hidup seseorang tidak bergantung kepada hal itu kerana jika dia tidak menyertai kempen pilihan raya pun tidak menjejaskan keperluan asas hidupnya.
“Orang lain juga tidak mendapat kesusahan kerana ketidakhadiran beliau berkempen,” katanya menerusi kenyataan di sini hari ini.

Terdahulu, timbul persoalan bagaimana Datuk Zahida Zarik Khan yang merupakan calon Barisan Nasional Parlimen Padang Besar akan berkempen susulan beliau masih dalam tempoh idah selepas kematian suami pada Ogos lalu.
Zahida menerusi satu video di Facebook rasminya baru-baru ini akur dengan perintah syarak dan akan membataskan pergerakan ketika berkempen.
Katanya, wanita yang kematian suami wajib berada dalam iddah selama empat bulan 10 hari dan ia merupakan perintah al-Quran dan al-Sunnah.
“Tempoh itu boleh disingkatkan jika wanita itu mengandung dan melahirkan anak sebelum tempoh iddah berakhir,” ujarnya.
Namun begitu, kata beliau, calon wanita dalam idah boleh berkempen di rumahnya, sama ada melalui orang yang hadir atau melalui media baharu dengan pelbagai teknologi. – KOSMO! ONLINE


Cuaca buruk hampir di seluruh negara petang ini
Oleh NURUL IZZATI ZAINI

7 November 2022, 5:11 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di 12 negeri sehingga pukul 6 petang ini.
MetMalaysia berkata, seluruh negeri Perlis dijangka berdepan dengan cuaca buruk ini, manakala di Kedah hanya melibatkan kawasan Langkawi, Kubang Pasu, Kota Setar, Pokok Sena, Padang Terap, Sik, Baling dan Kulim.
“Kawasan di Perak yang diramalkan menghadapi ribut petir adalah Larut, Matang Dan Selama, Hulu Perak, Kuala Kangsar, Kinta, Kampar, Batang Padang dan Muallim.
“Di Pantai Timur, hujan lebat dijangka melibatkan kawasan di Kelantan (Kuala Krai dan Gua Musang) manakala di Terengganu (Besut, Setiu, Hulu Terengganu, Dungun dan Kemaman) dan di Pahang (Tanah Tinggi Cameron, Lipis, Raub, Jerantut, Bentong, Kuantan, Bera, Pekan dan Rompin),” katanya.
Tambah MetMalaysia lagi, antara kawasan di Lembah Klang dijangka terkesan dengan cuaca buruk ini adalah Selangor (Hulu Selangor, Klang, Gombak, Petaling, Kuala Langat, Hulu Langat dan Sepang), Kuala Lumpur dan Putrajaya.
Amaran ribut petir turut dikeluarkan bagi seluruh kawasan Johor dan Melaka (Jasin).

“Sementara itu di Sarawak, cuaca buruk diramalkan bagi kawasan Sri Aman, Betong, Sarikei, Sibu (Sibu dan Selangau), Bintulu (Tatau), Miri (Beluru dan Marudi) dan Limbang.
“Bagi Sabah pula meliputi Pedalaman (Sipitang, Kuala Penyu, Beaufort, Keningau dan Tambunan), Pantai Barat (Papar, Putatan, Penampang, Kota Kinabalu, Tuaran dan Kota Belud), Tawau (Lahad Datu) dan Sandakan (Kinabatangan),” kata MetMalaysia. – KOSMO! ONLINE


Kecoh isu aurat isteri bersalin disambut doktor lelaki
Oleh MUHAMMAD HAIKAL RAMLI

7 November 2022, 6:25 pm
PETALING JAYA – Seorang penceramah bebas, Siti Afifah Shahbudin yang lantang melabelkan golongan suami sebagai dayus kerana membenarkan doktor lelaki melihat kemaluan isteri ketika menyambut kelahiran bayi mengundang pelbagai reaksi.
Susulan itu, seorang individu tampil menjelaskan isu tersebut dari segi perubatan dan pendapat beliau sebagai seorang doktor.
Dikenali sebagai Dr. Wan Share, beliau turut mempersoal data yang diperoleh penceramah bebas itu berhubung doktor wanita lebih ramai berbanding lelaki untuk menyambut kelahiran bayi.
“Kalau ustazah ada data yang lengkap, ustazah boleh ‘tag’ saya dan buat video pencerahan tentang itu, saya nak tengok.
“Setahu saya, dalam kepakaran ‘Obstetrics & Gynaecology ‘ (O&G), kebanyakan pakar terdiri daripada doktor lelaki,” jelasnya.
Wan seterusnya menyatakan, menurut hukum Islam dan penerangan daripada Ustaz Azhar Idrus ,perkara ini dibolehkan jika keadaan ketika itu adalah darurat.

“Kita fikir secara logik, saya sebagai suami pastinya tidak mahu doktor lelaki melihat aurat isteri saya tetapi dalam keadaan darurat dan doktor perempuan tiada, macam mana? Maka logiklah kalau doktor lelaki yang sambut,” ujarnya.
Dalam pada itu, Wan turut menemplak kenyataan ustazah mengenai perasaan cemburu seorang suami membiarkan kemaluan isterinya dilihat secara percuma oleh doktor lelaki.
“Bahagian kemaluan perempuan ketika bersalin dan ketika berada dalam keadaan normal adalah sangat berbeza, bukanlah mengaibkan tetapi itulah realitinya,” katanya.
Rata-rata netizen senada dengan doktor tersebut selain menzahirkan rasa tidak puas hati dengan kenyataan pendakwah bebas tersebut.
“Kalau sudah sakit hendak bersalin, tiada masa lagi hendak fikir doktor lelaki atau perempuan yang mesti sambut bayi, yang penting ada doktor pakar ketika itu, pandangan ustazah itu betul tetapi kena tengok daripada sudut pandang yang lain juga ” kata seorang pengguna.
“Betul doktor, saya memang menititikberatkan perkara ini, kita usaha cari doktor perempuan tetapi jika tiada, tidak menjadi satu masalah kerana ianya melibatkan nyawa, yang penting kita usaha,”  – KOSMO! ONLINE


‘Selamat berjaya papa’ – Dafi Ismail
Oleh NUR EMIRA SAIZALI

7 November 2022, 5:05 pm
PETALING JAYA – Penyanyi Dafi Ismail menzahirkan kata-kata semangat buat bapanya, Perdana Menteri, Datuk Seri Ismail Sabri Yaakob yang bertanding bagi kerusi Parlimen Bera sempena Pilihan Raya Umum ke-15 (PRU15) pada 19 November depan.
Ujar Dafi atau nama sebenarnya Gadaffi Ismail Sabri Yaakob, 34, sokongan yang diberikan terhadap bapanya tidak berbelah bahagi.
“Kini semua telah bermula, saya ingin mengucapkan selamat berjaya kepada calon P090 iaitu papa.
“Kami sayang dan menyokong anda. Lakukan semua yang anda rasakan terbaik,” kata bekas bintang Akademi Fantasia musim kelima itu.
Pelantun lagu Bila Terasa Rindu itu juga tidak ketinggalan meminta orang ramai menghormati pilihan pihak lain dalam menzahirkan sokongan terhadap mana-mana parti yang bertanding.
“Selamat berjaya juga kepada semua calon lain yang akan bertanding tidak kiralah dari parti mana pun.

“Semoga kita semua akan melalui PRU kali ini dengan semangat bersaing yang positif.
“Hormatilah pilihan orang lain seperti yang mereka lakukan terhadap kita juga. Hak masing-masing, selamat berjaya Malaysia,” katanya lagi.
Edisi PRU kali ini menyaksikan Ismail Sabri berdepan dua pencabar iaitu calon Pakatan Harapan (PH) dan Perikatan Nasional (PN) dalam misinya untuk mempertahankan kerusi Parlimen Bera.
Sejak bapanya memegang jawatan Perdana Menteri pada tahun 2020, nama Dafi sering menjadi bualan netizen.
Malah, jawatan disandang Ismail Sabri juga mencetuskan gelaran ‘bapak Dafi’ daripada netizen. – KOSMO! ONLINE